title: Groningen

text: Kaupungin tunnettu nähtävyys on 97-metrinen kirkontorni "Martinitoren", joka valmistui 1482. Torni sijaitsee suurtorin laidalla kaupungin keskustassa.


title: Groningen

text: Groningenissa on kaksi korkeakoulua: 1614 perustettu Groningenin yliopisto ja ammattikorkeakoulu Hanzehogeschool Groningen. Kaupungin asukkaista noin 40 000 onkin opiskelijoita.


title: Groningen

text: Groningenin alueella sijaitsevassa Hoogkerkin kylässä on sokeritehdas, jota operoi Suikerunie. Groningen on tunnettu sokerintuotannostaan.


title: Groningen

text: Groningen on Murmanskin ystävyyskaupunki.


title: Klobatsaami

text: Klobatsaami on bentsodiatsepiineihin kuuluva lääkeaine. Toisin kuin yleensä bentsodiatsepiinejä, klobatsaamia käytetään enemmän epilepsian ja siitä johtuvien kouristuksien hoitoon. Klobatsaami kohdistaa vaikutuksen keskushermostoon ja vähentää siten lihaskouristuksia. Klobatsaamia käytetään yleensä yhdessä muiden epilepsialääkkeiden kanssa. Alkoholi aiheuttaa noin 50 % lisäyksen klobatsaamin pitoisuudessa seerumissa ja klobatsaami puolestaan aiheuttaa valproaatin pitoisuuden nousua. Klobatsaamin metabolia tapahtuu pääosin maksassa sytokromi P450-entsyymin CYP3A4 ja vähemmän CYP2C19 kautta.


title: Klobatsaami

text: Suomessa klobatsaamia myydään nimellä Frisium®.


title: Almere

text: Almere on kaupunki Flevolandissa Alankomaissa. Kaupungissa on 195 372 asukasta (1. helmikuuta 2013). Almere perustettiin vasta vuonna 1976 Flevolandin polderin lounaiskulman vedeltä vallatulle alueelle ja se on kasvanut sen jälkeen nopeasti. Almeren kunnan osat ovat Almere Buiten, Almere Haven, Almere Hout, Almere Poort ja Almere Stad.


title: Almere

text: Almere on yhteydessä seuraaviin moottoriteihin: A6 ja A27.


title: Almere

text: Vuonna 1987 Almere yhdistettiin kansalliseen rautatieverkostoon.


title: Almere

text: Almeressa on 5 rautatieasemaa:


title: Almere

text: Kuudes asema, Almere Poort, avataan luultavasti vuonna 2010.


title: Almere

text: Almeressa on 10 bussilinjaa:Almeren ehkäpä tunnetuin urheiluseura on Omniworld, johon kuuluu lentopallo-, koripallo-, sekä jalkapallojaosto. Seuran jalkapallojaosto, Almere City FC (aik. FC Omniworld), pelaa Hollannin toiseksi korkeimmalla sarjaportaalla Eerste Divisiessä.


title: Almere

text: Almerelaisia jalkapallojoukkueita


title: Almere

text: Almerella on kahdeksan ystävyyskaupunkia:


title: Makaronivelli

text: Makaronivelli on suomalainen perinneruoka, joka tehdään maidosta ja makaroneista. Haluttaessa siihen voidaan lisätä myös maidosta ja esimerkiksi maissijauhoista tehty suurus. Lopuksi velliin lisätään suolaa tai sokeria, ja velli syödään lusikalla.


title: Luettelo maastojuoksun maailmanmestareista

text: Tämä on luettelo maastojuoksun maailmanmestaruuskilpailujen kultamitalisteista.


text: Vuosina 1998–2006 kilpailtiin sekä lyhyellä että pitkällä matkalla. Vuodesta 2007 on kilpailtu jälleen pelkästään pitkällä matkalla.


title: Whitehorse

text: Whitehorse on Kanadan Yukonin territorion pääkaupunki. Vuoden 2016 väestönlaskennan mukaan sen asukasluku oli 25 085.


title: Whitehorse

text: Whitehorse sijaitsee Alaska Highway -tien varrella noin 87 kilometrin päässä Brittiläisen Kolumbian rajasta Yukonjoen länsirannalla noin 600 metriä leveässä jokilaaksossa.


title: Whitehorse

text: Ennen eurooppalaisten siirtolaisten saapumista Whitehorsen aluetta asuttivat Pohjois-Amerikan alkuperäiskansat. Arkeologisissa tutkimuksissa on löydetty merkkejä ihmisistä Whitehorsessa 2 500 vuoden takaa. Tuolloiset asukkaat lienevät olleet Whitehorsen ja sen lähialueen nykyisten heimojen, kuten tlingitien, tagishien ja tutchonien esi-isiä.


title: Whitehorse

text: Klondiken kultaryntäyksen aikana Whitehorsesta tuli merkittävä pysähdyspaikka. Se sijaitsee Yukon-joen kohdassa, jossa jokea pitkin matkaavien on ohitettava Miles Canyon ja the Whitehorse Rapids. Nimensä Whitehorse on saanut mahdollisesti joen koskien vaahtopäistä, jotka ovat ehkä muistuttaneet valkoisten hevosen harjaa. Kiinteää asutusta paikella muodostui vuonna 1900, jolloin paikalle vedettiin rautatie. Rautatien omisti Whitehorsea kehittänyt White Pass and Yukon Route -yhtiö, joka operoi myös joella kulkeneita laivoja vuoteen 1954 saakka. Vuonna 1935 aloitti puolestaan toimintansa postiliikennettä välittänyt British Yukon Aviation -lentoyhtiö. Liikenneyhtiöt eivät kuitenkaan riittäneet kultakuumeen laannuttua, vaan Whitehorsen asukasluku tippui noin kahdestatuhannesta 750:n vuoteen 1941 mennessä.


title: Whitehorse

text: Whitehorsen merkitys kasvoi jälleen toisen maailmansodan aikana. Kanadan kaakkoisosiin tuotiin 30 000 amerikkalaista ja kanadalaista työntekijää rakentamaan kiitoteitä, sekä sodan jälkeen valmistunutta Alaska Highway -maantietä. Kaupunkiin rakennettiin myös öljynjalostamo ja öljyputki Norman Wellsistä. Vuonna 1953 Yukonin territorion pääkaupunki siirrettiin Whitehorseen Dawson Citystä.


title: Whitehorse

text: Whitehorse on kärsinyt monien alueen kaivosten sulkemisesta. Suuri Faron kaivos sulkeutui vuonna Faro. Kaivostoiminta on kuitenkin elpynyt jonkin verran 1990-luvun aikana. Nykyisin tärkeitä aloja ovat julkishallinto ja turismi. Tuhannet Alaskaan matkustavat turistit kulkevat Whitehorsen kautta. Talviturismia ajatellen kaupungissa järjestetään myös tapahtumia, kuten Yukon Quest -koiravaljakkokisat.


title: Whitehorse

text: Selvästi yli puolet Yukonin asukkaista asuu Whitehorsen kaupungissa. Sen asukasluku oli vuoden 2016 väestönlaskennan mukaan 25 085 ja vuoden 2011 vastaavan laskennan mukaan 23 276.


title: Whitehorse

text: Valtaosa kaupungin asukkaista puhui vuonna 2016 äidinkielenään englantia. Englannilla oli 20 440 puhujaa ja Kanadan toisella virallisella kielellä ranskalla 1 060. Muita kuin kahta virallista kieltä puhui äidinkielenään 2 825 henkilöä. Suurin yksittäinen vieras kieli oli tagalog (730 puhujaa).


title: Whitehorse

text: Vuoden 2016 väestönlaskennassa kysyttiin myös Kanadalaisten etnistä taustaa. Whitehorsessa suurimmat ryhmät olivat englantilaiset (7 520), kanadalaiset (6 800), skotit (6 260), irlantilaiset (5 100), saksalaiset (3 815) ja ranskalaiset (3 695). Alkuperäiskansoihin (intiaanit, inuitit ja métisit) kuului 4 530 henkilöä. Kanadassa muut kuin valkoiset ja alkuperäisasukkaat käsittäviin näkyviin vähemmistöihin kuului 2 665 henkilöä ja heistä suurin ryhmä olivat filippiiniläiset (1 045).


title: Breda

text: Breda on kaupunki Pohjois-Brabantissa Alankomaiden eteläosassa lähellä Belgian rajaa. Kaupungissa on 182 000 asukasta (1.1.2016). Se sijaitsee Mark- ja Aajokien yhtymäkohdassa.


title: Breda

text: Breda on ollut tärkeä linnoituskaupunki Pohjois-Brabantissa. Vuonna 1581 sen valloittivat espanjalaiset, vuonna 1590 taas Morits Oranialainen. Kaupunki antautui 1625 kymmenkuukautisen piirityksen jälkeen Ambrosio Spinolan johtamille espanjalaisille. Vuonna 1637 sen valloitti Fredrik Henrik Oranialainen nelikuukautisen piirityksen jälkeen ja vuonna 1648 se jäi viimein Alankomaiden tasavallalle Westfalenin rauhassa.


title: Breda

text: Englannin syrjäytetty kuningas Kaarle II oleskeli Bredassa ja vuoden 1667 Bredan sopimus päätti toisen englantilais-hollantilaisen sodan.


title: Breda

text: Bredassa sijaitsee kuninkaallinen sotilasakatemia, Koninklijke Militaire Academie. Bredasta on Alankomaiden korkeimmalla tasolla pelaava jalkapalloseura NAC Breda.


title: Tematsepaami

text: Tematsepaami (Suomessa kauppanimellä Tenox) eli 3-hydroksidiatsepaami on bentsodiatsepiineihin kuuluva lääkeaine. Tematsepaamia myydään Suomessa nimellä Tenox. Tematsepaami on suhteellisen nopeavaikutteinen, jonka vuoksi sitä yleensä käytetään nukahtamisvaikeuksien hoitamiseen. Tematsepaami myös pidentää unen kestoa ja vähentää heräilyä kesken unen. Tematsepaamia voidaan käyttää väliaikaisesti myös ahdistuneisuuden ja jännittyneisyyden hoitoon.


title: Tematsepaami

text: Kuten kaikki bentsodiatsepiinit, suurina annoksina tematsepaami on hengenvaarallinen, etenkin alkoholin tai muiden keskushermostoon vaikuttavien lääkkeiden kanssa.


title: Nijmegen

text: Nijmegen () on kaupunki Gelderlandissa Alankomaissa lähellä Saksan rajaa. Kaupungissa on 172 000 asukasta (1.1.2016) ja kaupunkialueella (stadsgewest) 276 114.


title: Nijmegen

text: Kaupunki juhli vuonna 2005 kaksituhatvuotista olemassaoloaan. Ensimmäinen maininta on roomalaisten sotilasleiristä ensimmäiseltä vuosikymmeneltä ennen ajanlaskun alkua. Vuonna 104 keisari Trajanus antoi sille nimen "Ulpia Noviomagus Batavorum". Kaupunkioikeudet se sai 1230 keisari Fredrik Suurelta. Nijmegen liittyi hansaliittoon 1364.


title: Nijmegen

text: Nijmegenissä sijaitsee katolinen Nijmegenin Radboud-yliopisto. Kaupungissa on vuodesta 1909 lähtien järjestetty myös maailman suurin kävelytapahtuma, Nijmegenin marssi.


title: Nijmegen

text: Nijmegenilla on kuusi yhteistyökaupunkia:


title: Denali

text: Denali on Pohjois-Amerikan korkein huippu (6 194 m), joka sijaitsee Denalin kansallispuistossa Alaskan osavaltiossa Yhdysvalloissa. Vuoren nimi tarkoittaa dena’inan kielellä ”suurta”. Vuori tunnettiin vuodesta 1896 vuoteen 2015 nimellä Mount McKinley, jonka se sai presidentti William McKinleyn mukaan.


title: Denali

text: Alaskan osavaltio palautti vuorelle nimen Denali jo vuonna 1975 ja 31. elokuuta 2015 sama muutos hyväksyttiin myös liittovaltion tasolla, huolimatta mm. Ohion osavaltion vastustuksesta.


title: Denali

text: Mount McKinleyn valloitti ensimmäisenä Hudson Stuckin johtama retkikunta 7. kesäkuuta 1913; Frederick Cook tosin väitti käyneensä siellä jo vuonna 1906, mutta hänen väitteensä on todistettu perättömäksi. Ensimmäisenä naisena vuoren huipulle kiipesi Barbara Washburn vuonna 1947.


title: Apeldoorn

text: Apeldoorn on kaupunki Gelderlandissa Alankomaissa. Kaupungissa on 155 686 asukasta (1.7.2006) ja kaupunkialueella (stadsgewest) 212 610.


title: Apeldoorn

text: Apeldoorn tunnetaan jo 700-luvulta lähtien. Se oli melko tuntematon kaupunki toisen maailmansodan jälkeiseen aikaan asti. Kaupungin lähellä sijaitsee kuitenkin kuninkaallinen palatsi Het Loo, joka on nykyisessä muodossaan peräisin Vilhelm III:n ajalta (1685-1686).


title: Apeldoorn

text: Apeldoornissa on paperiteollisuutta ja Apenheulin eläintarha, joka on erikoistunut apinoihin.


title: Apeldoorn

text: Apeldoornin ehkä tunnetuin urheiluseura on AGOVV Apeldoorn, joka pelaa jalkapalloa Jupiler Leaguessa.


title: Percy Grainger

text: Percy Aldridge Grainger (8. heinäkuuta 1882 – 20. helmikuuta 1961) oli australialainen säveltäjä, pianisti, saksofonisti ja kapellimestari.


title: Percy Grainger

text: Grainger syntyi Melbournessa vuonna 1882. Vuonna 1895 hän siirtyi Frankfurtiin. Vuosina 1901-1914 hän asui Lontoossa, jossa hän kiinnostui englantilaisista kansanlauluista. Ensimmäisen maailmansodan alettua Grainger siirtyi Yhdysvaltoihin. Vuonna 1918 hänestä tuli Yhdysvaltain kansalainen. Sodan jälkeen hän asettui äitinsä kanssa White Plainsiin, New Yorkiin. Graingerin äiti teki itsemurhan vuonna 1922.


title: Percy Grainger

text: Marraskuussa 1926 Grainger tapasi ruotsalaisen taiteilijan ja runoilijan Ella Viola Strömin, jonka kanssa hän myöhemmin meni naimisiin. Vuonna 1940 pari muutti Springfieldiin, Missouriin. Percy Grainger kuoli New York Cityssä vuonna 1961. Hänet haudattiin Adelaideen.


title: Percy Grainger

text: Grainger keräsi elämänsä aikana useita kansanlauluja. Hänen sävellyksiinsä kuuluu muun muassa useita orkesteri- ja kamarimusiikkiteoksia.


title: Enschede

text: Enschede on kaupunki Overijsselin provinssissa Itä-Alankomaissa lähellä Saksan rajaa. Vuonna 2016 kaupungissa oli 158 000 asukasta ja kaupunkialueella (stadsgewest) 309 203.


title: Enschede

text: Enschede sai kaupunkioikeudet 1325. Tulipalo tuhosi kaupungin 7. toukokuuta 1862.


title: Enschede

text: Kunta koostui vuoteen 1935 ainoastaan Enscheden kaupungista, mutta tuolloin siihen liitettiin ympäröivä Lonnekerin maalaiskunta nopean teollistumisen ja kasvun johdosta.


title: Enschede

text: Kaupunki oli pitkään tekstiiliteollisuuden keskus, mutta 1950- ja 1960-luvuilla mutta valmistus siirtyi halvempiin maihin.


title: Enschede

text: Kaupungissa on Universiteit Twente, yksi Alankomaiden kolmesta teknillisestä yliopistosta, konservatorio ja taideakatemia. Merkittävin museo on Rijksmuseum Twente.


title: Enschede

text: Kaupungin ehkä tunnetuin urheiluseura on FC Twente. Enschedessä järjestetään vuosittain Enscheden maraton, joka on Alankomaiden vanhin maraton.


title: Zaanstad

text:
Zaanstad on kunta, joka sijaitsee Zaanjoen varrella Pohjois-Hollannin provinssissa Alankomaissa.
Siihen kuuluu useita pieniä kaupunkeja ja kyliä, kuten Assendelft, Koog aan de Zaan, Krommenie, Westzaan, Wormerveer, Zaandam, Zaandijk. Niiden yhteenlaskettu asukasluku on 151 109 asukasta (2014)


title: Zaanstad

text:
Zaandam on kunnan suurin kaupunki ja Zaanse Schans tuulimyllyineen sen kuuluisin turistinähtävyys.
Zaandam sijaitsee noin 15 minuutin junamatkan päässä Amsterdamista ja 20 minuutin junamatkan päässä Schipholin kansainväliseltä lentoasemalta.


title: Zaanstad

text: Kaupungin arvioidaan syntyneen 1500 luvulla, jolloin ensimmäiset vesisahat perustettiin Zaanstadiin. Useimmat rakennettiin Zaan-joen yhteyteen, mutta alueella oli myös jonkin verran tuulimyllyn voimalla käyviä sahoja. 1600-luvulta alkaen Zaanstreekin alueesta tuli maan ruoka-aitta.Zaanstadilla on viisi ystävyyskaupunkia:


title: João Domingos Bomtempo

text: João Domingos Bomtempo (28. joulukuuta 1775 Lissabon – 18. elokuuta 1842 Lissabon) oli portugalilainen säveltäjä ja pianisti. Hänen isänsä Francesco Saverio Bomtempo oli oboisti Portugalin hovin orkesterissa. Hän sävelsi uransa aikana muun muassa viisi pianokonserttoa, kaksi sinfoniaa, requiemin ja pianomusiikkia.


title: João Domingos Bomtempo

text: Bomtempo syntyi Lissabonissa vuonna 1775. Hän työskenteli kotimaansa lisäksi muun muassa Lontoossa ja Pariisissa. Lontoon vuodet 1810–1814 olivat hedelmällistä aikaa: Bomtempo sävelsi muun muassa teokset "3 Grandes Sonatas, op. 9", "Hino Lusitano, op.10", "I Grande Sinfonia, op. 11" ja "Marcha de Lord Wellington". Vuonna 1820 Bomtempo palasi Lissaboniin, jossa hän samana vuonna esitti kuuluisan teoksensa "Requiem, "À Memória de Camões", op. 23". Hänet nimitettiin vuonna 1836 perustetun portugalilaisen "Conservatório Geral de Arte Dramática" -konservatorion johtajaksi, ja hän työskenteli virassa kuolemaansa saakka. Bomtempo kuoli aivohalvaukseen syntymäkaupungissaan Lissabonissa vuonna 1842.


title: Tiheä joukko

text: Intuitiivisesti topologisen avaruuden "X" osajoukko "A" on tiheä "X":ssä jos jokaista "X":n pistettä voidaan approksimoida jollakin "A":n pisteellä. Formaalisti, "A" on tiheä "X":ssä jos jokaisen "X":n pisteen "x" ympäristö sisältää ainakin yhden "A":n pisteen.


title: Tiheä joukko

text: Yhtäpitävästi "A" on tiheä "X":ssä jos "X":n ainoa suljettu joukko, joka sisältää "A":n on "X". Tämä voidaan ilmaista myös sanomalla, että "A":n sulkeuma on "X" tai että "A":n komplementin sisäpisteiden muodostama joukko on tyhjä.


title: Tiheä joukko

text: Metrisissä avaruuksissa on voimassa seuraava tulos: Metrisen avaruuden "X" joukko "A" on tiheä jos kaikilla "X":n alkioilla "x" ainakin yksi "A":n alkioista koostuva jono suppenee kohti "x":ää.


title: ADSR

text: ADSR on elektronisessa äänen tuottamisessa eräs tapa generoida verhokäyrä eli vaippa (). Generoivaa laitetta kutsutaan ADSR-vaippageneraattoriksi (). Lyhenne ADSR tulee sanoista "Attack, Decay, Sustain, Release" eli aloitus, päästö, pito ja vapautus. Näitä parametrejä käytetään yleisesti syntetisaattoreissa moduloimaan soinnin äänenvoimakkuus ajallisesti. Yleisimmin näillä luodaan jänniteohjatun vahvistimen avulla instrumentin soinnille ominaiset amplitudin (äänenvoimakkuuden) muutokset ajassa tai ohjataan vaikka VCF siten, että myös sointiäänen äänensävy muuttuu ajallisesti.


title: ADSR

text:
Kun mekaaninen soitin tuottaa ääntä, sen äänenvoimakkuus muuttuu ajan suhteen. Esimerkiksi perinteisillä sähköuruilla koskettimen painalluksella ääni alkaa heti täydellä voimakkuudella ja pysyy siinä
niin kauan kuin kosketin on alhaalla. Ääni vaimenee heti sen jälkeen, kun kosketin vapautetaan. Tässä tapauksessa siis attack ja decay- ajat ovat lyhimmät mahdolliset, sustain ääretön ja release lyhin mahdollinen.


title: ADSR

text:
Sitä vastoin kitaralla voimakkuus on heti näppäilyn jälkeen voimakkain ja häipyy ajan myötä. Attack on siis lyhyt ja decay-arvo pitkä. Sustainia ei ole, koska kitaran sointia on mahdoton jatkaa loputtomiin. Näin ollen
syntetisaattorilla tuotetun kitaran ääni häipyy, vaikka kosketin olisi alhaalla.


title: ADSR

text: ADSR-moduuli syntetisaattorissa lähettää neliportaisen ohjausjännitesarjan, joka liipaistaan yleensä koskettimen alaspainalluksesta:Vaikka useimmiten ADSR-jännitteitä käytetään amplitudin ohjaamiseen, niitä käytetään myös suodattimien ja oskillaattoreiden taajuuksien ohjaamiseen.


title: Amersfoort

text: Amersfoort on kaupunki Utrechtin provinssissa Alankomaissa Eemjoen varrella. Kaupungissa on 138 048 asukasta (1.7.2006) ja kaupunkialueella (stadsgewest) 266 716.


title: Amersfoort

text: Amersfoort sai kaupunkioikeudet 1259 Utrechtin piispalta Hendrik van Viandenilta. Kaupunki kehittyi keskustorin, "Hof", ympärille. Piispa perusti sinne hovinsa, jonka ympärille kaupunki kasvoi. Ensimmäinen muuri valmistui noin vuonna 1300 tiilestä ja kaupungin kasvaessa aloitettiin uuden muurin rakennus 1380, mikä valmistui 1450.


title: Amersfoort

text: Kirkon ja sen 98-metrisen "Onze-Lieve-Vrouwentoren"-tornin rakennus alkoi 1444. Kirkon tuhosi räjähdys 1787, mutta torni säilyi ja se on Alankomaiden topografikunnan RD-koordinaattijärjestelmän peruspiste. Keskiajalla kaupunki oli tekstiiliteollisuuden keskus ja siellä oli runsaasti panimoita. 1700-luvulla siitä tuli tupakkateollisuuden keskus. Toisen maailmansodan aikana kaupungin lähellä oli keskitysleiri "Polizeiliches Durchgangslager Amersfoort". Sen johtaja Joseph Kotälla tuomittiin sodan jälkeen kuolemaan.


title: Amersfoort

text: Taidemaalari Piet Mondrian ("Mondriaan") syntyi Amersfoortissa 1872.


title: Amersfoort

text: Amersfoortissa järjestetään joka heinäkuu tenniksen ATP-turnaus. Turnaus on järjestetty yli 30 vuoden ajan.


title: Amersfoort

text: Amersfoortilla on vain yksi ystävyyskaupunki:


title: IGMP

text: IGMP () on TCP/IP-pinon protokolla, joka mahdollistaa asiakkaiden liittymisen multicast-ryhmään. Multicast-reitittimet sekä kytkimet käyttävät IGMP protokollaa keskenään multicast-ryhmien hallitsemiseen. Arkkitehtuurisesti IGMP-protokolla toimii IP:n päällä.


title: IGMP

text: IGMP:stä on neljä eri versiota:


title: Kuutsalo

text: Kuutsalo (aiemmin ) on saari ja kylä Suomenlahdella Kotkan kaupungissa. Saari sijaitsee kolme kilometriä kaupungin keskustasta Kotkansaarelta kaakkoon. Kuutsalon kylään kuuluu myös useita muita saaria, joista suurin on sen eteläpuolella sijaitseva Kirkonmaan saari.


title: Kuutsalo

text: Kuutsalossa on 27 asukasta ja Rankki-Kirkonmaalla 17 asukasta (31.12.2012).


title: Kuutsalo

text: Kuutsalon pinta-ala on seitsemän neliökilometriä ja pituus kuusi kilometriä. Kuutsalon erottaa Tiutisen saaresta Ruotsinsalmi. Kuutsalon pohjoiskärjessä sijaitsee Santaniemi. Asutuksellisesti Kuutsalo on jakautunut Autionkylään, Mullinkylään, Sumarinkylään ja Suurkylään. Vakituisia asukkaita on 27 (31.12.2012) ja kesäasukkaita noin 400. Vakituisia asukkaita Kuutsalossa oli enemmän kuin 400 vielä 1920-luvulla.


title: Kuutsalo

text: Kustaa Vaasan aikana 1500-luvulla kruunu kiinnostui luotsauksen virallisesta organisoinnista, jolloin Kuutsaloon perustettiin kaksi luotsitilaa. Kuutsalon talot olivat sidottuja kruunun intresseihin myös sotilaallisesti. Luotsilaitoksen maakirjassa 1862 kaikki Kuutsalon seitsemän maakirjatilaa on merkitty luotsitiloiksi. Nämä seitsemän perustilaa olivat Autio, Brunila, Mulli, Piipari, Seppälä, Suutari ja Vanhala.


title: Kuutsalo

text: Kuutsalosta otettiin tammikuussa 1900 Aleksandr Popovin järjestämä Suomen ensimmäinen radioyhteys Suursaareen Admiral Apraksinin pelastustoimia varten. Kuutsalon kansakoulu oli toiminnassa vuosina 1893–1963. Kuutsalo kuului Kymin kuntaan vuoteen 1977 saakka. Saaren perinnettä vaalii 1979 Kuutsalon Saarimajalla perustettu Kuutsalo-Seura ry.


title: Kuutsalo

text: Elinkeinoja Kuutsalossa ovat olleet kalastus, merenkulku, hylkeenpyynti ja omavaraistalous. Saarella on ollut kauppoja, joista viimeiset Autionkylän Saaristen kauppa 1960-luvun lopulla ja Suurkylässä Hauhian kioskikauppa 1970- ja 1980-luvuilla. Saareen liikennöi Kotkasta yhteysalukset M/S Otava ja M/S Tekla I.


title: Kuutsalo

text: Kuutsalon kappeli on arkkitehti Tuomo Hovin suunnittelema ja se siunattiin käyttöön vuonna 2003. Kappelin alttariristi on peräisin Ruotsinsalmen taistelun aikaisesta laivanhylystä. Aleksandr Popovin ottaman radioyhteyden muistoksi on pystytetty muistolaatta Kuutsalon eteläosassa sijaitsevalle Autionkylänvuorelle. Saarimaja toimii pääosin Kuutsalon juhlien ja tapahtumien järjestyspaikkana.


title: Kuutsalo

text: Kuutsaloon perustettiin Kuutsalo-seura vuonna 1979, jonka tarkoituksena on edistää Kuutsalon saariston alueiden ja kylien kehitystä. Seura pyrkii myös herättämään kotiseutuharrastusta. Se on tallentanut saariston historiaa julkaisemalla kolme Kuutsaloa käsittelevää kirjaa. Kuutsalo-seuran puheenjohtajana toimii Matti Sulin. Kuutsalossa toimii lisäksi Kuutsalon osakaskunta ja Kuutsalon Erämiehet -yhdistys.


title: Helsingin kaupungin rakennusvirasto

text: Rakennusvirasto, viralliselta nimeltään Helsingin kaupungin rakennusvirasto (HKR), oli yksi Helsingin kaupungin virastoista. Se vastasi Helsingin katujen ja viheralueiden suunnittelusta, rakennuttamisesta ja hoidosta sekä pysäköinninvalvonnasta. Myös kaupungin toimitilojen suunnittelu ja rakennuttaminen kuuluivat viraston tehtäviin. Helsingin kaupungin hallinnon organisaatiomuutoksessa nämä tehtävät siirtyivät Kaupunkiympäristön toimialan hoidettavaksi 1. kesäkuuta 2017 lähtien.


title: Helsingin kaupungin rakennusvirasto

text: Rakennusvirasto koostui vuoden 2008 loppuun saakka kuudesta osastosta: hallinto-osasto, katu- ja puisto-osasto, arkkitehtuuriosasto, HKR-Rakennuttaja, HKR-Tekniikka ja HKR-Ympäristötuotanto. Virastoa johtaa kaupungininsinööri. Vuoden 2009 alusta rakennusvirasto muuttui tilaajaorganisaatioksi tuottajayksiköiden - HKR-ympäristötuotanto ja HKR-tekniikka - siirryttyä Helsingin kaupungin Rakentamispalvelu -nimiseen virastoon. Rakentamispalvelun nimi on vuoden 2010 alusta lähtien Stara.


title: Helsingin kaupungin rakennusvirasto

text: Rakennusviraston toimintaa ohjasi ja valvoi yleisten töiden lautakunta. Stara (Helsingin kaupungin rakentamispalvelu) toimi teknisen palvelun lautakunnan alaisena.


title: Helsingin kaupungin rakennusvirasto

text: Rakennusviraston toiminta alkoi vuonna 1878 rakennuskonttorin nimellä. Yhteiskunnan kehittyminen ja uuden ajan vaatimukset loivat paineita järjestellä ja hallinnoida uudelleen tehtäviä, jotka aiemmin oli sälytetty kansalaisten vastuulle. Tontinomistajan velvoitteisiin entisajan kaupungissa lukeutui mm. kadun kunnossapito ja hoito, jätehuolto ja aitojen rakentaminen. Tehtävien hoitotavoissa oli kirjavuutta. Esimerkiksi käymäläjätteet saatettiin ankarista kielloista huolimatta kasata kadun varteen. Yhteiskunnan vaurastuessa ja kehittyessä näistä kaupungin kannalta tärkeistä toiminnoista alettiinkin vastata verovaroin.


title: Helsingin kaupungin rakennusvirasto

text: Tammikuun 29. päivänä vuonna 1878 kaupunginvaltuusto vahvisti rakennuskonttorin johtosäännön. Rakennuskonttoria johti kaupungininsinööri apunaan kirjuri. Rakennuskonttori vastasi kaikista Helsingin kaupunkiteknisistä asioista. Se oli monella tapaa uuden luoja, emovirasto. Esimerkiksi vesilaitoksen toiminta alkoi osana rakennuskonttoria, josta se melko pian erotettiin omaksi laitoksekseen. Myös 1880-luvulla syntynyt joukkoliikenne oli aluksi rakennuskonttorin toimialaa, samoin kaasulaitoksen valvonta. Puhtaanapitolaitoskin toimi alun pitäen rakennuskonttorin sisällä. Kasvavan kaupungin puhtaanapito kävi ennen pitkää ylivoimaiseksi rakennuskonttorin voimavaroille, ja erillinen puhtaanapitolaitos perustettiin vuonna 1920. Itsenäisyyttä kesti vuoteen 1947, jolloin puhtaanapitolaitos palautettiin rakennuskonttorin alaisuuteen. Vuonna 1984 yleinen jätehuolto siirrettiin lopulta YTV:n hoidettavaksi, mutta katujen ja muiden yleisten alueiden siisteydestä huolehtiminen jäi rakennusviraston kontolle.


title: Helsingin kaupungin rakennusvirasto

text: Jätevesien puhdistus alkoi vasta vuonna 1910, siihen asti kaikki viemärit laskivat suoraan merenlahtiin. Helsingin rakennuksissa oli jo noihin aikoihin vesiklosetteja, mutta niiden käyttö kiellettiin vuonna 1884 sakon uhalla. Ensimmäinen jätevedenpuhdistamo saatiin Alppilaan, ja toinen viisi vuotta myöhemmin Mäntymäen lähelle. Näiden teho ei kauan riittänyt kasvavan kaupungin tarpeisiin. Uudet puhdistamot rakennettiin Kyläsaareen ja Rajasaareen, ja Mäntymäen läheisyydessä ollut Savilan puhdistamo lakkautettiin.


title: Helsingin kaupungin rakennusvirasto

text:
Rakennusviraston ja viemärilaitoksen tiet erosivat vuonna 1982. Sekä viemärit että puhdistamot siirrettiin uuden vesi- ja viemärilaitoksen hallintaan. Samassa yhteydessä toisaalta uuden vesijohto- ja viemäriverkon rakentaminen siirtyi Rakennusvirastolle.
Tuottajaorganisaatio erotettiin tilaajaorganisaatiosta vuoden 2009 alusta.
Vuoden 2012 alusta rakennusviraston organisaatio muuttui. Uusi organisaatio lisäsi yhden uuden osaston, Palveluosaston ja joitain vanhan organisaation hallinnollisia asioita yhdistettiin. Muutoksen jälkeen rakennusvirastossa toimii Yleisten töiden lautakunnan ja kaupungininsinöörin alaisuudessa:


title: Helsingin kaupungin rakennusvirasto

text: Vuonna 2017 Rakennusviraston tehtävät siirtyivät uuden oranisaatiomallin mukaisesti Kaupunkiympäristön toimialan hoidettavaksi.


title: DSL-keskitin

text: DSL-keskitin eli DSLAM () on laite, joka erottaa puheliikenteen dataliikenteestä tilaajaliitännässä. Puheliikenne ohjataan edelleen DSL-keskittimestä puhelinkeskukseen. Se yhdistää tilaajaliittymät (esimerkiksi ADSL) operaattorin runkoverkkoon. Yksinkertaisimmillaan DSL-keskittimen toimintaa voidaan verrata kytkimeen, joka muuntaa mediatyypin toiseksi.


title: ’s-Hertogenbosch

text: ’s-Hertogenbosch () on Pohjois-Brabantin provinssin pääkaupunki Alankomaiden eteläosassa, noin tunnin junamatkan päässä Amsterdamista. Kaupungissa on 134 989 asukasta (1. heinäkuuta 2006). Kaupunkia kutsutaan hyvin yleisesti myös nimellä Den Bosch.


title: ’s-Hertogenbosch

text:
’s-Hertogenbosch on yksi Alankomaiden vanhimmista kaupungeista. Sieltä on hyvät junayhteydet joka puolelle Alankomaita sekä naapurimaihin, kuten Belgiaan.
’s-Hertogenbosch sai kaupunginoikeudet vuonna 1185. Se tuhottiin vuonna 1203 Gelren ja Hollannin hyökkäyksessä, mutta rakennettiin uudelleen. Vuonna 1475 pystytettiin uusi muuri ja vallihautoja, joihin johdettiin Dommelin ja Aan vesi.


title: ’s-Hertogenbosch

text: Vuoteen 1520 kaupunki oli Alankomaiden toiseksi suurin Utrechtin jälkeen ja useiden pohjoisen renessanssin taiteilijoiden työskentelypaikka. Uskonpuhdistus ja uskonsodat muuttivat kuitenkin tilanteen. ’s-Hertogenbosch liittyi Habsburgien puolelle, ja Yhdistyneiden provinssien joukot piirittivät sitä useaan kertaan. Kaupungin valloitti viimein vuonna 1629 Fredrik Henrik Oranialainen, rakennettuaan 40 kilometriä pitkän padon ja pumpattuaan ympäröivän veden pois myllyillä. Katolilaisille tämä oli suuri isku, ja protestantit pitivät kaupunkia sota-alueena ilman poliittisia vapauksia.


title: ’s-Hertogenbosch

text: Vuodesta 1806 kaupunki liitettiin Ranskaan. Preussilaiset kuitenkin valloittivat sen vuonna 1814, ja seuraavana vuonna Napoleonin kukistuttua siitä tehtiin Noord-Brabantin pääkaupunki perustettaessa Alankomaiden kuningaskuntaa. Kaupunki oli edelleen linnoitus, ja vuoteen 1878 oli kiellettyä rakentaa linnoitusten ulkopuolelle. Tämä johti kasvun taantumiseen ja väen suureen kuolleisuuteen. Kaupunkia hallittiin konservatiivisesti, eikä työläisten määrää haluttu lisätä, eikä uusia oppilaitoksia perustaa. Toisesta maailmansodasta ’s-Hertogenbosch selvisi lähes naarmuitta, vaikka lähelle perustettiinkin Herzogenbuschin keskitysleiri.


title: ’s-Hertogenbosch

text: Kaupungin kouluihin lukeutuu HAS Den Bosch.


title: ’s-Hertogenbosch

text: Kaupungin keskustassa on tori ("Markt"), josta voi torimyyjiltä ostaa esimerkiksi vihanneksia, juustoja ja käsitöitä. Kuningattaren päivänä 30. huhtikuuta perinteisiin kuuluu, että torilla kuka tahansa voi myydä mitä tahansa.


title: ’s-Hertogenbosch

text: Kaupunkikuvaa hallitsee goottilainen katedraali "Sint-Janskathedraal" (Pyhän Janin katedraali), joka on noin vuodelta 1220. Helmikuussa Den Boschissa vietetään Carnaval. Paikallinen kahviloissa myytävä erikoisuus on "Bosche Boll" eli suklaapäällysteinen pulla, jonka sisus on valkoista creemiä.


title: ’s-Hertogenbosch

text: Kaupungin oma jalkapallojoukkue on vuonna 1965 perustettu FC Den Bosch. Joukkue pelaa maan toiseksi korkeinta sarjaa, Jupiler Leagueta. Koripallossa kaupunkia edustaa EiffelTowers, joka on voittanut maan mestaruuden 15 kertaa. Kaupungissa on jääkiekkojoukkue ’s-Hertogenbosch Red Eagles, joka pelaa Alankomaiden ja Belgian yhteistä BeNe-liigaa.


title: Nicolò Isouard

text: Nicolò Isouard (1775–1818) oli maltalainen säveltäjä ja kapellimestari.


title: Nicolò Isouard

text: Isouard syntyi Maltalla, mutta lähti nuorena Pariisiin opiskelemaan. Opiskeltuaan hän palasi väliaikaisesti Maltalle, mutta siirtyi takaisin Pariisiin vuonna 1800. Pariisissa asuessaan Isouard meni naimisiin Claudine Berthaultin kanssa. Säveltäjä kuoli Pariisissa vuonna 1818. Hän sävelsi uransa aikana muun muassa oopperoita.


title: Risto Kalliorinne

text: Risto Olavi Kalliorinne (s. 11. lokakuuta 1971 Raahe) on suomalainen poliitikko. Hän oli vasemmistoliiton kansanedustaja kaudella 2011–2015 ja on toiminut Oulun kaupunginvaltuutettuna vuodesta 2001. Hän ollut tiiviisti vaikuttamassa myös maakuntahallinnossa esim. Pohjois-Pohjanmaan maakuntavaltuuston puheenjohtajana vuosina 2012-2016.


title: Risto Kalliorinne

text: Kunnallispoliittisen uransa Kalliorinne aloitti Raahessa tultuaan valituksi vuoden 1996 kunnallisvaaleissa kaupunginvaltuutetuksi. Hänet valittiin eduskuntaan vuoden 2011 vaaleissa, joissa hän sai yhteensä 5 669 ääntä. Vuoden 2015 eduskuntavaalissa Kalliorinne jäi varasijalle, kun puolue menetti Oulun vaalipiirissä paikan.


title: Risto Kalliorinne

text: Kalliorinne toimi vasemmistoliiton ensimmäisenä varapuheenjohtajana vuosina 2004–2007 ja 2009–2013. Puheenjohtaja Suvi-Anne Siimeksen erottua maaliskuussa 2006 Kalliorinne hoiti puolueen puheenjohtajan tehtäviä yhdessä toisen varapuheenjohtajan Minna Sirnön kanssa toukokuussa 2006 järjestettyyn ylimääräiseen puoluekokoukseen saakka. Kalliorinne kuului vasemmistoliiton puoluevaltuustoon tai puoluehallitukseen yhtäjaksoisesti vuodet 1998-2016.


title: Risto Kalliorinne

text: Kalliorinne valmistui ylioppilaaksi vuonna 1990 Raahen lukiosta ja sosionomiksi Oulun seudun ammattikorkeakoulusta vuonna 1998. Ennen valintaansa eduskuntaan hän työskenteli vuosina 2007–2011 Oulun Diakonissalaitoksen Säätiön palvelupäällikkönä. Risto Kalliorinteellä on ammattiyhdistystausta, ja hän on kuulunut Julkisten ja hyvinvointialojen liittoon ollen siinä toimitsijanakin. Vuodesta 2017 Kalliorinne on työskennellyt Palvelualojen ammattiliitto PAM ry:n Pohjois-Suomen aluepäällikkönä. Joulukuussa 2018 hänet valittiin Palvelualojen ammattiliitto PAM ry:n hallituksen pj:n henkilökohtaiseksi varajäseneksi ja PAM:n järjestöjohtajaksi sekä SAK:n hallituksen jäseneksi.


title: Haarlemmermeer

text: Haarlemmermeer on kunta Pohjois-Hollannin provinssissa Alankomaissa. Kunnassa on 136 730 asukasta (1. heinäkuuta 2006). Se on polderi, rakennettu vedeltä 1800-luvulla vallatulle alueelle. Nimen merkitys on "Haarlemin järvi".


title: Haarlemmermeer

text: Suurin kaupunki on Hoofddorp, n. 60 000 asukasta. Se on yksi harvoista kaupungeista, jonka nimi ei ole sama kuin ympäröivän kunnan.


title: Haarlemmermeer

text: 170 km² järven kuivaus aloitettiin 1848 höyrykoneiden voimalla ja se valmistui 1852. Maan myynnillä saatiin katettua kuivatuksen kulut. Haarlemmermeerin kunta perustettiin 1855. Vuonna 1917 perustettiin Schipholin sotilaslentokenttä, jonka Amsterdam otti käyttöönsä 1926. Se oli toinen lentokenttä Euroopassa Tukholman jälkeen, jonka kiitotiet päällystettiin. Nimi Schiphol merkitsee laivojen hautaa, joka tulee aikaisemmin alueella olleen Haarlemmermeer-järven myrskyjen upottamista laivoista. Järvi kuivattiin, eikä siitä enää ole jäljellä merkkejä.


title: Gary Neville

text: Gary Alexander Neville (s. 18. helmikuuta 1975 Bury, Suur-Manchester, Englanti) on englantilainen entinen jalkapalloilija, pelipaikaltaan puolustaja. Neville edusti koko uransa ajan Manchester Unitedia. Vuosina 2012–2016 hän toimi Englannin maajoukkueen apuvalmentajana. Hän valmensi espanjalaista Valenciaa neljän kuukauden ajan kaudella 2015–2016.


title: Gary Neville

text: Neville voitti uransa aikana muun muassa Mestarien liigan ja kahdeksan Valioliigan mestaruutta. Hän edusti myös Englannin maajoukkuetta viisissä arvokisoissa.


title: Gary Neville

text: Gary Neville oli osa Manchester Unitedin kuuluisaa juniorijoukkuetta, joka voitti FA Youth Cupin vuonna 1992 (hänen veljensä voitti saman kilpailun vuonna 1995). Joukkueeseen kuuluivat muiden muassa David Beckham, Ryan Giggs, Paul Scholes ja Nicky Butt, jotka kaikki pelasivat satoja otteluja Manchester Unitedissa. Neville debytoi edustusjoukkueessa jo vuonna 1992 UEFA Cupin ottelussa Torpedo Moskovaa vastaan. Hän nousi ykkösvaihtoehdoksi oikean pakin tontilla kauden 1994–1995 alussa ohitettuaan Paul Parkerin Sir Alex Fergusonin valinnoissa, eikä ole koskaan menettänyt avauspaikkaansa.


title: Gary Neville

text: Neville nimitettiin joukkueensa kapteeniksi joulukuussa 2005 Roy Keanen lähdettyä seurasta erimielisyyksien takia. Neville on ensimmäinen Suur-Manchesterin alueelta tullut kapteeni sitten Münchenin lento-onnettomuudessa menehtyneen Roger Byrnen.


title: Gary Neville

text: Tammikuussa 2006 Neville sai Englannin jalkapalloliitolta 5 000 punnan sakot ja varoituksen tulevaisuuden käytöksestään juhlittuaan Rio Ferdinandin lisäajalla tekemää voittomaalia Liverpoolia vastaan. Ottelu pelattiin Manchester Unitedin kotikentällä, Old Traffordilla, ja Neville juoksi maalin synnyttyä puolesta kentästä vastakkaiseen päätyyn, Liverpoolin kannattajien eteen ottaen samalla kiinni Manchester Unitedin logosta paidassaan. Manchesterin poliisi syytti Nevilleä ottelun jälkeisestä kannattajien mellakoinnista. Neville itse vastasi syytöksiin kysymällä The Times -lehden kolumnissaan: "Pitäisikö pelaajien toimia kuin robotit ja hölkätä maalin jälkeen hymyillen keskiviivalle, tunteitaan osoittamatta?" Hän myös mainitsi, että vain viikkoa aiemmin entinen Liverpoolin pelaaja, Robbie Fowler, ei saanut rangaistusta juhlittuaan maalia Manchester Unitedin fanien edessä Unitedin kohdattua paikallisvastustaja Cityn.


title: Gary Neville

text: Neville ylsi Manchester Unitedissa useisiin huippusaavutuksiin, mm. kahdeksaan Valioliigan mestaruuteen, kolmeen FA Cupin voittoon ja keväällä 1999 Mestarien liigan voittoon. Hän oli yksi triplan voittaneen joukkueen kulmakivistä. Neville pelasi uransa aikana Manchester Unitedin paidassa 602 ottelua.


title: Gary Neville

text: 9. huhtikuuta 2008 Neville palasi kentälle 13 kuukauden tauon jälkeen AS Romaa vastaan Mestarien liigan puolivälierissä. Neville loukkasi nilkkansa maaliskuussa 2007 ja on sen jälkeen kärsinyt muun muassa pohjevaivoista. Kaudella 2010–2011 Neville kärsi taas loukkaantumisista ja helmikuussa 2011 hän päätti lopettaa uransa.


title: Gary Neville

text: Englannin maajoukkueessa Neville pelasi ensi kertaa vuonna 1995 ystävyysottelussa Japania vastaan. Nevillellä on takanaan viidet arvokisat ja hän on pelannut Englannin paidassa 85 ottelua; vain Ashley Cole ja Kenny Sansom ovat pelanneet enemmän maaotteluja laitapuolustajista. Neville on Englannin kaikkien aikojen maaottelutilastossa kolmastoista.


title: Gary Neville

text: Gary Nevillen veli Phil Neville on myös huipputason jalkapalloilija ja heidän siskonsa Tracey Neville on edustanut Englantia verkkopallossa. Heidän isänsä Neville Neville on toiminut jalkapalloseura Buryn johtoportaassa.Nevillen muita ennätyksiä Englannin maajoukkueessa:


title: Volvo S40 ja V50

text: Volvo S40 ja V50 ovat Volvon vuosina 2004–2012 valmistamia keskiluokan automalleja, jotka korvasivat aiemman S40/V40-sarjan. Autot perustuvat Fordin, Volvon ja Mazdan yhteistyössä kehittämälle pohjalevylle. S40:n ja V50:n rinnakkaismalleja ovat kolmiovinen hatchback Volvo C30 sekä avomalli Volvo C70. C30, S40 ja V50 eivät saaneet itselleen suoraa seuraajaa, mutta mallistossa ne korvasi uusi Volvo V40.


title: Volvo S40 ja V50

text: Vuoden 2004 Euro NCAP -kolaritestistä S40 sai tulokseksi täydet viisi tähteä.


title: Volvo S40 ja V50

text: Moottorivaihtoehtoina oli aluksi vain viisisylinterisiä Volvon N-sarjan bensiinimoottoreita. Vaihtoehdot olivat 2,4-litrainen (140/170 hv) sekä 2,5-litrainen T5 (220 hv). Muutamaa kuukautta myöhemmin tuli myös Fordin dieselmoottori 2,0 D (136 hv). Samaan aikaan mallistoa täydensi 1,8-litrainen (120 hv) bensiinimoottori, joka sekin oli peräisin Fordilta. Siitä tuli myös saataville 125-hevosvoimainen flexifuel-versio. Pienemmissä moottoreissa oli viisivaihteinen manuaalivaihteisto, 2,4-litraisiin sai myös viisiportaisen automaatin. 2,0 D oli varustettu kuusivaihteisella manuaalilla, T5:ssä oli kuusivaihteinen manuaali- tai viisiportainen automaattivaihteisto.


title: Volvo S40 ja V50

text: Vuonna 2005 esiteltiin edullisemmiksi vaihtoehdoiksi 1,6-litraiset bensiini- (100 hv) ja dieselmoottorit (109 hv) sekä nelivetoinen T5 AWD.


title: Volvo S40 ja V50

text: Vuonna 2006 140-hevosvoimaisen 2,4 litran bensiinimoottorin lisäksi moottorivaihtoehdoksi tuli Fordin 2,0-litrainen (145 hv). Uusi diesel oli Volvon oma 2,4-litrainen D5 (180 hv), jonka sai ainoastaan automaattivaihteisena.


title: Volvo S40 ja V50

text: Vakiovarustukseen kuului kuusi turvatyynyä, ABS-jarrut hätäjarruassistentilla, ESP, 15/16 tuuman teräsvanteet pölykapselein (moottorista riippuen), kauko-ohjattu keskuslukitus, lämmitettävät etuistuimet, manuaali-ilmastointi, lukuvalot edessä ja takana, sähköikkunat edessä ja takana sekä lämmitettävät sähköpeilit.


title: Volvo S40 ja V50

text: Kineticissä oli lisäksi 15/16 tuuman kevytmetallivanteet (moottorista riippuen), automaatti-ilmastointi, sumuvalot, nahkaverhoiltu monitoimiohjauspyörä ja vaihteenvalitsimen nuppi, ajotietokone, takaistuimen keskikyynärnoja ja valaistut meikkipeilit. T5 oli aina lähtöhintaisena Kinetic-tasoinen.


title: Volvo S40 ja V50

text: Momentumiin kuului kojelaudan alumiini- tai puujäljitelmäkoristeet, automaattisesti himmenevä taustapeili, vakionopeudensäädin, tuulilasinpyyhkijöiden sadetunnistin ja korinväriset kylkilistat.


title: Volvo S40 ja V50

text: Ylellisimmässä Summumissa oli nahkaverhoilu, sähkötoiminen kuljettajan istuin muistilla, sähköisesti taittuvat peilit maavaloilla sekä bi-xenon-ajovalot.


title: Volvo S40 ja V50

text: Mallivuodelle 2007 esiteltiin urheilulliset R-Design-mallit molemmista korimalleista. Niissä oli urheilullisemmat puskurit ja helmalevikkeet, 17 tuuman kevytmetallivanteet, urheiluistuimet, R-Design-mittaristo ja -ohjauspyörä, alumiinipolkimet sekä tummat lattiamatot vaaleilla nahkasaumoilla.


title: Volvo S40 ja V50

text: Huhtikuussa 2007 esiteltiin uudistuneet S40- ja V50-mallit. Sedan ja farmari erottuivat nyt keulan ilmeiltään entistä enemmän toisistaan. Uudet takavalot toimivat LED-tekniikalla ja niihin tuli hätäjarrutustoiminto, jolloin ne vilkkuvat voimakkaan jarrutuksen aikana. Sisätiloihin tuli entistä enemmän säilytystiloja. T5-moottorin teho kasvoi 230 hevosvoimaan. Samalla D5 tuli saataville myös manuaalivaihteisena.


title: Walter Braunfels

text: Walter Braunfels (19. joulukuuta 1882 – 19. maaliskuuta 1954) oli saksalainen säveltäjä ja pianisti. Hän syntyi Frankfurtissa ja opiskeli musiikkia Münchenissä Felix Mottlin johdolla. Braunfelsin tuotantoon kuuluu muun muassa oopperoita, oratorioita ja urkukonsertto.


title: Paul Scholes

text: Paul Scholes (s. 16. marraskuuta 1974 Salford, Suur-Manchester, Englanti) on entinen englantilainen jalkapalloilija, pelipaikaltaan keskikenttäpelaaja. Hän edusti koko ammattilaisuransa Englannin Valioliigassa pelaavaa Manchester Unitedia.


title: Paul Scholes

text: Scholes pelasi koko uransa Manchester Unitedissa, vaikka nuorena poikana oli kova Oldhamin kannattaja. Hän debytoi seuran edustusjoukkueessa vuonna 1994 ja voitti joukkueessa Valioliigan mestaruuden yksitoista kertaa (1996, 1997, 1999, 2000, 2001, 2003, 2007, 2008, 2009, 2011, 2013), FA Cupin kolmesti (1996, 1999, 2004), Liigacupin 2006, 2009 ja 2010 sekä Mestarien liigan vuosina 1999 ja 2008. Scholes on English Football Hall of Famen jäsen.


title: Paul Scholes

text: Scholes lopetti uransa 2010–11 jälkeen, mutta teki paluun 8. tammikuuta 2012 loppukauden mittaisella sopimuksella Unitedin kärsittyä paljon loukkaantumisista. Hän päätti uransa toistamiseen Valioliigan mestaruuteen 2013.


title: Paul Scholes

text: Englannin maajoukkueessa Scholes oli joukkueen avainpelaajia. Hän pelasi maajoukkueessa vuosina 1997–2004 yhteensä 66 ottelua ja teki 14 maalia. Hän pelasi MM-kilpailuissa 1998 ja 2002 sekä EM-kilpailuissa 2000 ja 2004.


title: Hugo Kaun

text: Hugo Wilhelm Ludwig Kaun (21. maaliskuuta 1863 Berliini – 2. huhtikuuta 1932 Berliini) oli saksalainen säveltäjä, kapellimestari ja musiikinopettaja.


title: Hugo Kaun

text: Kaun syntyi ja opiskeli Berliinissä. Vuonna 1886 hän siirtyi Yhdysvaltoihin ja asettui Milwaukeehen. Siellä hän toimi kapellimestarina ja opettajana konservatoriossa. Myöhemmin Kaun palasi Berliiniin, jossa hän jatkoi musiikin opettamista. Kaunin tuotantoon kuuluu muun muassa oopperoita ja sinfonioita.


title: Benny Hinn

text: Toufik Benedictus ”Benny” Hinn (s. 3. joulukuuta 1952 Jaffa, Israel) on Yhdysvalloissa asuva uskonjohtaja, saarnaaja ja televisioevankelista, jonka kokouksissa väitetään parantuneen ihmisiä rukouksen kautta. Hinn on syntynyt Israelissa. Hänen äitinsä oli armenialainen ja isänsä kreikkalainen. Hinn kasvoi ortodoksiperheessä mutta vaikuttaa nykyisin karismaattisessa liikkeessä. Vuonna 1968 perhe muutti Kanadaan ja asettui Torontoon. Hinn kävi Georges Vanier high schoolia, jossa hänet tunnettiin ensimmäisellä etunimellään Toufik.


title: Benny Hinn

text: Hinnin opetus korostaa armolahjoja ja Hengen voimaa. Hän kertoo saaneensa "uskomattoman voitelun" ja "voimavarustuksen" käytyään vuonna 1973 Kathryn Kuhlmanin kokouksessa. Vuonna 1991 pitämässään saarnassa Hinn on kertonut jatkaneensa säännöllisiä käyntejä Kuhlmanin haudalla ja kokeneensa voimakkaan voitelun leijuvan haudan yllä.


title: Benny Hinn

text: Hinnin kyvyistä on kiistelty, ja hänen on katsottu jääneen kiinni kyseenalaisista parantamismenetelmistä, vääristä profetioista ja väärästä opetuksesta. Hinn on myös saanut kritiikkiä teologiastaan, jota on väitetty menestysteologiaksi.


title: Benny Hinn

text: Benny Hinn on usein kokouksissaan opettanut sairaiden parantumisesta ja jopa luvannut, että kaikki läsnä olevat sairaat parantuvat. Yves A. Braultin todistuksen mukaan Hinn lupasi ”Praise The Lord” -ohjelmassaan toukokuussa 2000: ”Jos tarvitset parantumista, niin heti, kun tartut puhelimeen, soitat ja sitoudut lahjoittamaan, Jumala parantaa sinut!” Lupaukset sairaiden parantumisista ovat tuottaneet pettymyksiä ja myös arvostelua Hinnin opetusta ja toimintaa kohtaan.


title: Eduskuntatoimittaja

text: Eduskuntatoimittaja on lehden toimitukseen kuuluva politiikan toimittaja, joka kirjoittaa nimenomaan eduskuntaan liittyvistä tapahtumista. Joissain suuremmissa lehdissä eduskuntatoimittamisen hoitaa poliittinen toimitus, minkä vuoksi toimittajaa ei välttämättä kutsuta juuri eduskuntatoimittajaksi.


title: Eduskuntatoimittaja

text: Joistain eduskuntatoimittajista on tullut kansanedustajia, kuten Jaakko Laaksosta.


title: D. H. Lawrence

text: David Herbert (D. H.) Lawrence (11. syyskuuta 1885 Eastwood, Nottinghamshire – 2. maaliskuuta 1930 Vence, Ranska) oli yksi merkittävimmistä, tuotteliaimmista ja kiistellyimmistä englantilaisista 1900-luvun kirjailijoista.


title: D. H. Lawrence

text: Lawrencen tuotanto käsittää romaaneja, novelleja, runoutta, näytelmiä, esseitä, matkakertomuksia, maalauksia, käännöksiä, kirjallisuuskritiikkiä ja kirjeitä. Kokonaisuutena tuotanto edustaa pitkällistä pohdintaa modernin ajan ja teollistumisen ihmisarvoa rapauttavista vaikutuksista. Lawrence käsittelee henkistä terveyttä ja elinvoimaa, spontaanisuutta, seksuaalisuutta sekä vaistomaista toimintaa ja nousi oman aikakautensa ikoniksi; aikana, johon Sigmund Freudilla ja Friedrich Nietzschellä oli suuri vaikutus.


title: D. H. Lawrence

text: Lawrencen mielipiteet olivat useille aikalaisille liian radikaaleja, ja ne toivat hänelle paljon vihamiehiä ja vaikeuksia. Hän joutui hankaluuksiin viranomaisten kanssa, hänen töitään sensuroitiin ja tuotantoaan vääristeltiin etenkin hänen elämänsä jälkipuoliskolla, josta hän vietti suuren osan vapaaehtoisessa maanpaossa. Kuollessaan häntä pidettiin pornografina, joka oli tuhlannut lahjakkuutensa. E. M. Forster kyseenalaisti tämän näkemyksen kirjoittamassaan kuolinuutisessa ja sanoi Lawrencen olevan "sukupolvemme kekseliäin kirjailija".


title: D. H. Lawrence

text: Myöhemmin vaikutusvaltainen cambridgeläinen kriitikko F. R. Leavis nosti korkealle sekä Lawrencen taiteellisen lahjomattomuuden että moraalisen vakavuuden nostaen valtaosan tämän tuotannosta englantilaisen kirjallisuuden merkkiteosten joukkoon. Lawrencen ehkä tunnetuin teos "Lady Chatterleyn rakastaja" vapautui julkaisukiellosta Britanniassa marraskuussa 1960. Nykyisin Lawrencea pidetään englantilaisessa kirjallisuudessa näkemyksellisenä ajattelijana ja merkittävänä modernismin edustajana. Tosin osa feministeistä on kyseenalaistanut hänen asenteensa naisia ja seksuaalisuutta kohtaan .


title: Birmingham (Alabama)

text: Birmingham on Yhdysvaltojen eteläisen Alabaman osavaltion suurin kaupunki. Birmingham on kaupunkina verrattain nuori. Se perustettiin vasta Yhdysvaltain sisällissodan jälkeen vuonna 1871 ja se rakentui pitkälti terästeollisuuden ympärille. Sittemmin kaupungin teollisuus on myös monimuotoistunut. 1960-luvulla kaupunki oli yksi kansalaisoikeusliikkeen keskipisteistä. Vuoden 2010 väestönlaskennan mukaan kaupungin asukasluku oli 212 237 ja suuremman metropolialueen 1 128 047.


title: Birmingham (Alabama)

text: Birmingham sijaitsee Alabaman osavaltion keskiosan pohjoisosassa Jones Valleyn laaksossa Appalakien vuorijonon eteläkärjessä. Kaupungissa ja sen ympärillä onkin useita kukkuloita. Birminghamin suurempi metropolialue käsittää myös Blountin, St. Clairin ja Shelbyn piirikunnat, sekä Bessemerin, Homewoodin ja Fairfieldin kaupungit.


title: Birmingham (Alabama)

text: Ennen eurooppalaistaustaisten siirtolaisten saapumista nykyisen kaupungin alue oli cherokee-, choctaw- ja chickasaw-intiaanienmetsästysaluetta. Vuonna 1815 alueelle saapui John Jones johtama ryhmä siirtolaisia, jotka perustivat Jonesboro-nimisen kylän. Vuonna 1819 perustettiin puolestaan Jeffersonin piirikunta. Paikkakunta kasvoi tulevina vuosina ja etenkin kun lähistöltä löydettiin rautamalmia. Yhdysvaltain sisällissodan aikana paikalla oli pari sulattoa. Sulatot tuhoutuivat vuonna 1865 ja kehitys alueella jäi paikalleen aina vuoteen 1871 saakka, Elyton Land Company -yhtiö alkoi ostaa maata paikalta. Rautamalmin ohella lähistöllä tajuttiin olevan myös hiili- ja kalkkikivivarantoja. Kaikki nämä luonnonvarat soveltuivat terästeollisuuden tarpeisiin. Elyton Land Company perusti kaupungin, joka nimettiin Ison-Britannian Birminghamin kaupungin mukaan.


title: Birmingham (Alabama)

text: Kaupungin asukasluku oli perustettaessa vuonna 1871 vain 1 200, mutta vuoteen 1885 sen asukasluku oli jo lukemassa 25 000. Kasvun mukana tuli omia ongelmiaan, kuten rikollisuus ja sairaudet. Omia ongelmiaan aiheuttivat myös kaupungin asukkaita työllistäneiden kaivosten vaaralliset olosuhteet, sekä väkivalta kaivostyöläisten ammattiyhdistysten ja kaivosten omistajien välillä. Lopulta saatiin aikaan myös joitakin parannuksia. United States Steel suunnitteli Coreyn mallikaupungin 1900-luvun alussa. Kaupunkiin liitettiin myös joitakin lähialueita ja sen väkiluku kaksinkertaistui. Ensimmäistä maailmansotaa seurasi talouskasvu ja rakennusbuumi. Toisaalta myös esimerkiksi Ku Klux Klan kasvatti vaikutusvaltaansa sodan jälkeisenä aikana. Paikalliset afroamerikkalaiset joutuivat väkivaltaisten hyökkäysten kohteeksi. Lisäksi 1930-luvun lama iski erityisen rajusti teollisuuskaupunkeihin, kuten Birminghamiin.


title: Birmingham (Alabama)

text: Birmingham toipui lamasta hitaasti liittovaltion tuen avulla. Toisen maailmansodan aikana kaupungin tehtaat palvelivat jälleen sotateollisuuden tarpeita ja sotaa seurasi taloudellisen kasvun aika. Vuonna 1957 iski jälleen taantuma ja työttömyys. 1950- ja 1960-luvuilla vaikutti myös kansalaisoikeusliike. Birmingham pyrki estämään koulujen rotuerottelun lopettamisen. Vuonna 1963 Martin Luther King johti rauhanomaisia mielenosoituksia, joiden aikana pidätettiin tuhansia. Kuvat kaupungin poliisista mielenosoittajia vastasta levisivät ympäri maata. Väkivalta ei jäänyt vain mielenosoitusten tukahduttamiseen. Tunnetuin rasistinen isku oli vuonna 1963 baptistikirkkoon asetettu pommi, joka tappoi neljä mustaa lasta.


title: Birmingham (Alabama)

text: Rotujen välinen väkivalta taantui viimein 1970-luvulla. Vuonna 1979 Birminghamiin valittiin maan ensimmäinen afroamerikkalainen pormestari Richard Arrington, Jr. Vuonna 1971 kaupungista oli tullut myös Yhdysvaltojen ensimmäinen kaupunki, jossa liittovaltion asetuksella suljettiin tehtaat ilmansaasteiden takia. Vuonna 2005 kaupunkiin asutettiin tuhansia hurrikaani Katrinan takia kotinsa menettäneitä. Vuonna 2011 voimakas tornado teki puolestaan tuhoja Birminghamissa.


title: Birmingham (Alabama)

text: Birmingham rakentui terästeollisuuden ympärille ja teräksen- sekä raudan tuotannolla ja niihin liittyvillä muilla teollisuuden aloilla on edelleen suuri merkitys. Teollisuus on kuitenkin myös monimuotoistunut. Kaupunkiin on tullut esimerkiksi lääketeollisuutta ja taloudellista merkitystään ovat lisänneet finanssiala, tutkimus ja hallinto. Muihin teollisuuden tuotteisiin lukeutuvat esimerkiksi elektroniikka, lentokoneiden osat, kemikaaliteollisuus ja huonekaluteollisuus. Birmingham on yksi tärkeimmistä Lounais-Yhdysvaltojen talouden ja pankkialan keskuksista. Sitä voidaan pitää myös Alabaman osavaltion kulttuurin ja viihteen keskuksena.


title: Birmingham (Alabama)

text: Kotitalouksien keskimääräiset vuosittaiset ansiot Birminghamissa aikavälillä 2012–2016 olivat 32 404 Yhdysvaltain dollaria ja henkilöä kohden 20 791 dollaria. 29,4 % väestöstä eli köyhyysrajan alapuolella.


title: Birmingham (Alabama)

text: Birminghamin asukasluku oli vuoden 2010 väestönlaskennan mukaan 212 237 ja vuoden 2017 arvion mukaan 210 710. Suuremman metropolialueen asukasluku oli vuonna 2010 1 128 047. Kaupungin asukkaista 24,3 % oli taustaltaan valkoisia (latinot pois lukien 22,6 %), 72 % afroamerikkalaisia, 0,2 % intiaaneja, 3,4 % latinoja mistä tahansa rodusta ja 0,9 % aasialaisia. 5,1 % kaupungin asukkaista puhui kotonaan jotakin muuta kieltä kuin englantia ja 3,4 % kaupungin asukkaista oli syntynyt ulkomailla.


title: Birmingham (Alabama)

text: Birminghamissa sijaitsevia korkeamman asteen oppilaitoksia ovat Alabaman yliopiston Birminghamin haara, Birmingham-Southern College, Birmingham School of Law ja Southeastern Bible College.


title: Birmingham (Alabama)

text: Birmingham Museum of Art esittelee Samuel H. Kressin renessanssin taiteen kokoelmia. Muita kaupungin museoita ovat esimerkiksi Barber Vintage Motorsports Museum, Southern Museum of Flight ja Alabama Jazz Hall of Fame. Kaupungissa sijaitsevat myös Birmingham Civil Rights Institute ja Sloss Furnaces National Historic Landmark. Birminghamilla on oma sinfoniaorkesterinsa, sekä ooppera-, baletti- ja teatteriryhmiä. Kaupungissa järjestetään useita elokuva-, musiikki- ja perinnetapahtumia, kuten Sidewalk Moving Picture Festival. Festival of Arts järjestetään keväisin ja Alabama State Fair syksyisin.


title: Graeme Le Saux

text: Graeme Pierre Le Saux (s. 17. lokakuuta 1968 Jersey) on englantilainen jalkapalloilija, joka pelasi vasempana laitapuolustajana.


title: Graeme Le Saux

text: Le Saux aloitti uransa St. Paulsin joukkueessa, josta hän siirtyi Chelseaan vuonna 1987. Vuonna 1993 hän siirtyi pääkaupungista Blackburn Roversin riveihin, missä hän voitti Valioliigan vuonna 1995. Elokuussa 1997 Le Sauxista tuli Englannin kallein puolustaja, kun Chelsea osti hänet takaisin viiden miljoonan punnan siirtosummalla. Hän pelasi seurassa kuusi kautta, kunnes hänet ja seitsemän miljoonaa puntaa vaihdettiin Southamptonin lupaavaan Wayne Bridgeen vuonna 2003. Le Saux lopetti uransa toukokuussa 2005.


title: Graeme Le Saux

text: Englannin maajoukkueessa Le Saux pelasi 36 ottelua ja teki niissä yhden maalin vuosina 1994–2000. Hän edusti maataan MM-kisoissa 1998. Vuoden 1996 EM-kisat jäivät häneltä väliin loukkaantumisen vuoksi.


title: Graeme Le Saux

text: Peliuransa jälkeen Le Saux on työskennellyt BBC:n jalkapallo-ohjelmissa. Hän kuitenkin jätti BBC:n ennen vuoden 2006 MM-kisoja, kun häntä ei valittu mukaan MM-kisojen kommentaattoritiimiin.


title: Bridgeport

text: Bridgeport on Yhdysvaltain itärannikolla sijaitsevan Connecticutin osavaltion suurin kaupunki. Sen pinta-ala on 50 km² (vettä 9 km²) ja asukasluku 137 298 (2009).


title: Bridgeport

text: Alueella 1800-luvun lopulla alkanut teollistuminen oli nopeaa ja vuoteen 1930 mennessä Bridgeportista oli kasvanut merkittävä teollisuuskeskus. Kaupungin väkiluku kasvoi räjähdysmäisesti vuoteen 1920 asti ja jatkoi hidasta kasvua vielä 1970-luvulle, minkä jälkeen väkiluvun väheneminen alkoi - kaupunkia vaivasi työttömyys, rikollisuus ja teollisuuden saastuttama maaperä.


title: Toni Kuivasto

text: Toni Kuivasto (s. 31. joulukuuta 1975 Tampere) on entinen suomalainen jalkapalloilija. Hän oli pelipaikaltaan keskuspuolustaja.


title: Toni Kuivasto

text: Kuivasto edusti urallaan Tampereen Ilvestä, Myllykosken Palloa, Helsingin Jalkapalloklubia, norjalaista Vikingiä, ruotsalaista Djurgårdens IF:iä sekä Valkeakosken Hakaa.


title: Toni Kuivasto

text: Kuivasto kuului 1990- ja 2000-luvuilla Suomen maajoukkueen vakiokalustoon, mutta Sami Hyypiä ja Hannu Tihinen pelasivat toppariparina tärkeimmät ottelut, ja Kuivaston osaksi jäi vaihtopenkillä istuminen. A-maajoukkuedebyyttinsä hän teki 21. helmikuuta 1997 Malesiaa vastaan pelatussa ottelussa.


title: Toni Kuivasto

text: Kuivasto lopetti uransa ylemmillä sarjoilla polvivaivojen takia vuonna 2011, mutta jatkoi vielä pelaamista Ilveksen kakkosjoukkueessa.


title: Ýmnos eis tin Eleftherían

text: Ýmnos eis tin Eleftherían (, suomeksi "Hymni vapaudelle") on Kreikan ja Kyproksen kansallislaulu. Laulun on sanoittanut Dionýsios Solomós vuonna 1823. Kyseessä on maailman pisin kansallislaulu, Solomóksen isänmaallinen runo sisältää nimittäin kokonaista 158 säkeistöä. Runosta tuli Kreikan virallinen kansallislaulu vuonna 1865, yleensä tosin tyydytään laulamaan vain runon kaksi ensimmäistä säkeistöä. Laulun on säveltänyt Nikólaos Mántzaros.


title: Anneli Alhanko

text: Anneli Elisabeth Alhanko Skoglund (s. 11. joulukuuta 1953 Bogotá, Kolumbia) on suomalais-venäläiseen perheeseen syntynyt ruotsalainen balettitanssija. Hänen isänsä on Erkki Alhanko, joka toimi Suomen konsulina Kolumbiassa. Hän kuului Tukholman kuninkaalliseen balettiin vuodesta 1969. Hänet nimitettiin kaikkien aikojen nuorimpana tanssijana sen ensitanssijaksi vuonna 1973. Vuonna 1990 hänelle myönnettiin kuninkaallisen hovitanssijan arvonimi.


title: Erilliset joukot

text: Erillisiksi joukoiksi kutsutaan matematiikassa sellaisia joukkoja "A" ja "B", joilla ei ole yhtään yhteistä alkiota. Eli joukkojen leikkaus on tyhjä joukko, formula_1. Esimerkiksi {1, 2, 3} ja {4, 5, 6} ovat erillisiä joukkoja, koska joukoissa ei esiinny samoja lukuja.


title: Erilliset joukot

text: Jos joukkojen alkiot ovat avaruuden pisteitä, voidaan sanoa että "A" ja "B" ovat pistevieraita l. yhteispisteettömiä joukkoja.


title: Viktor Vladimirov

text: Viktor Mihailovitš Vladimirov (17. lokakuuta 1922 – 17. helmikuuta 1995) oli neuvostoliittolainen KGB-upseeri ja diplomaatti, joka toimi Neuvostoliiton Helsingin-lähetystössä lähetystösihteerinä vuosina 1954–1960, lähetystöneuvoksena 1970–1971 ja ministerineuvoksena 1977–1984. Hän oli merkittävin ”kotiryssä” eli Suomen poliittisten johtajien yhteyshenkilö Neuvostoliiton lähetystössä. Suomen palvelusvuosiensa välissä 1960-luvulla Vladimirov toimi KGB:n sabotaasi- ja salamurhaosaston, Osasto 13:n johtajana. Hän oli julkiselta asemaltaan Neuvostoliiton asevoimien everstiluutnantti.


title: Viktor Vladimirov

text: Helsingin Sanomat pitää Vladimirovia KGB:n kenraalina Oleg Gordievskin väitteiden perusteella. Vladimirov itse totesi olleensa aktiivipalveluksesta vetäytynyt armeijan everstiluutnantti, mutta uskotaan, että KGB yritti juuri Vladimirovin johdolla vuonna 1967 salamurhata Suomen kautta Yhdysvaltoihin loikanneen Anatoli Golitsynin Kanadassa.


title: Viktor Vladimirov

text: Vladimirov kuitenkin toimi taustavaikuttajana myös monissa Suomen ulkopolitiikkaan liittyvissä kysymyksissä. Hänen kolmas ja viimeinen kautensa Helsingissä oli tässä suhteessa merkityksellisin, koska sille osuivat muun muassa Urho Kekkosen presidenttikauden päättyminen ja vuoden 1982 presidentinvaali. Vuonna 1979 Vladimirovilla oli keskeinen rooli suurlähettiläs Vladimir Stepanovin vaihtamisessa Vladimir Soboleviin.


title: Viktor Vladimirov

text: Vuoden 1982 presidentinvaalin edellä Vladimirovin katsottiin olleen osaltaan ajamassa Suomen Pankin vt. pääjohtajaa Ahti Karjalaista Keskustapuolueen presidenttiehdokkaaksi. Kun Keskusta oli marraskuussa 1981 valinnut presidenttiehdokkaakseen eduskunnan puhemiehen Johannes Virolaisen, Vladimirov sai välittömästi tämän jälkeen kutsun Moskovaan "saamaan tietoja". Palatessaan Helsinkiin joulukuun alussa Vladimirov toi Moskovasta viestin, jonka mukaan presidentinvaali oli Suomen sisäinen asia eikä Neuvostoliitto aikonut puuttua siihen millään tavoin.


title: Viktor Vladimirov

text: Neuvostoliitto kutsui Vladimirovin Helsingistä kotiin vuoden 1984 lopulla. Todellinen syy Vladimirovin lähdölle on jäänyt epäselväksi, mutta myöhemmin on otaksuttu, että Moskova katsoi hänen vain "näytelleen osansa loppuun" Helsingissä. Neuvostoliiton Helsingin-suurlähetystössä järjestetyllä läksiäisvastaanotolla Vladimirov ilmoitti Sorsan hallituksen paikalle saapuneille ministereille hoitavansa jatkossakin Suomen asioita Moskovasta käsin, mutta näin ei kuitenkaan tapahtunut. Kun suomalaiset yrittivät myöhemmin ottaa häneen yhteyttä, Moskovasta ilmoitettiin virallisesti ja lyhyesti, ettei Vladimirovilla ollut enää mitään tekemistä Suomen asioiden kanssa. Silloinen huomattava ulkopoliittinen taustavaikuttaja, Elinkeinoelämän valtuuskunnan toimitusjohtaja Max Jakobson on pitänyt Vladimirovin lähtöä merkkitapauksena niin sanotun suomettumisen ajan vähitellen päättyessä.


title: Viktor Vladimirov

text: Neuvostoliitto nimitti Vladimirovin seuraajaksi Helsinkiin Felix Karasevin, jonka toiminta ministerineuvoksena jäi Vladimiroviin verrattuna huomaamattomaksi.


title: Viktor Vladimirov

text: Vladimirov julkaisi vuonna 1993 suomeksi teoksen "Näin se oli...: Muistelmia ja havaintoja kulissientakaisesta diplomaattitoiminnasta Suomessa 1954–1984". Eräs kirjan pääteemoista käsittelee vuoden 1961 noottikriisiä. Teoksen mukaan nootti oli KGB:n edustajien suunnittelema ja tarkoitettu Kekkosen presidenttikauden jatkumisen varmistamiseksi.


title: Viktor Vladimirov

text: Jäätyään eläkkeelle Vladimirov ryhtyi valmistelemaan myös kriittistä tutkielmaa Suomen ja Neuvostoliiton suhteista vuosina 1938–1948, mutta vielä 1980-luvulla sensuuri esti sellaisen julkaisemisen Neuvostoliitossa. Vasta Neuvostoliiton hajottua hänen työnsä pääsi vauhtiin. Kolmiosaiseksi suunnitellusta teoksesta ehti kuitenkin valmistua vain ensimmäinen osa, sillä Vladimirov menehtyi vatsasyöpään helmikuussa 1995. Kyseisen teoksen julkaisi Suomessa Otava nimellä "Kohti talvisotaa".


title: Viktor Vladimirov

text: Historiantutkija Arto Luukkanen kirjoitti vuonna 2014 julkaistun vakoiluromaanin Suojelusenkeli, joka kuvaa Vladimirovin vaiettua roolia KGB:n "märkien operaatioiden" osastolla.


title: Youri Djorkaeff

text: Youri Djorkaeff (s. 9. maaliskuuta 1968 Lyon, Rhône, Ranska) on ranskalainen entinen jalkapalloilija, joka pelasi hyökkääjänä tai hyökkäävänä keskikenttäpelaajana. Djorkaeffin äiti on armenialainen ja isä kalmukki.


title: Youri Djorkaeff

text: Djorkaeff aloitti uransa vuonna 1984 Grenoble Foot 38:n riveissä. Sen jälkeen hän edusti RC Strasbourgia, AS Monacoa ja PSG:tä, kunnes siirtyi kotimaansa ulkopuolelle, italialaiseen Internazionaleen vuonna 1996. Sieltä hän jatkoi Euroopan kiertomatkaansa Saksaan, 1.FC Kaiserslauterniin vuonna 1999. Vuonna 2002 Djorkaeff siirtyi monien yllätykseksi Valioliigan häntäpään joukkueeseen, Bolton Wanderersiin. Boltonista hän siirtyi kahden kauden jälkeen Blackburn Roversiin, jossa pelasi kuitenkin vain kolme ottelua ennen siirtoaan uran viimeiseksi jääneeseen seuraan, MetroStarsiin. Seurajoukkueuran kirkkaimmat saavutukset ovat tähän mennessä Cup-voittajien Cupin voitto PSG:ssä 1996 ja UEFA Cupin voitto Interissä 1998.


title: Youri Djorkaeff

text: Ranskan maajoukkueessa Djorkaeff pelasi 82 ottelua, joissa hän teki 28 maalia. Hän edusti maataan MM-kisoissa 1998 ja 2002 sekä EM-kisoissa 1996 ja 2000. Vuosien 1998 ja 2000 arvokisat päättyivät voitonjuhliin.


title: Youri Djorkaeff

text: Djorkaeffin isä Jean edusti hänkin Ranskaa maajoukkuetasolla.


title: Saludemos la Patria orgullosos

text: Saludemos la Patria orgullosos (”Tervehtikäämme ylpeinä isänmaata”) on El Salvadorin kansallislaulu. Laulun virallinen nimi on ”Himno Nacional de El Salvador” (”El Salvadorin kansallislaulu”). Laulun on säveltänyt Juan Aberle ja sanoittanut Juan José Cañas. Laulu soitettiin ensi 15. syyskuuta 1879, mutta se julistettiin El Salvadorin kansallislauluksi vasta 13. marraskuuta 1953.


title: Saludemos la Patria orgullosos

text: CHORUS:


title: Salve, Oh Patria

text: Salve, Oh Patria! (”Terve, oi isänmaa!”) on vuodesta 1886 ollut Ecuadorin kansallislaulu. Laulun sanoittaja Juan León Mera toimi myöhemmin Ecuadorin senaatin puhemiehenä. Laulun on säveltänyt Antonio Neumane. Laulussa on kertosäkeen lisäksi kuusi säkeistöä, joista tavallisesti lauletaan vain toinen.


title: Suomen maatalous

text: Suomen maatalous tarkoittaa Suomen valtion alueella harjoitettavaa maataloutta. Suomessa on peltoa 2,3 miljoonaa hehtaaria ja pinta-alasta maatalousmaan osuus on 8 prosenttia. Suomessa menestyvät ilmasto-olosuhteista johtuen nopeasti valmistuvat eli lyhyen kasvukauden vaativat viljelykasvit ja lajikkeet. Suomessa laajasti viljeltyjä viljelykasveja ovat nurmikasvit, ohra ja kaura. Suomessa on maitotaloutta. Suomessa on otollisemmat olosuhteet maataloudelle kuin vuoristoisessa Pohjois-Ruotsissa ja kylmässä Venäjän Karjalassa.


title: Suomen maatalous

text: Suomen maapinta-alasta suuri osa on soita, maannos on verrattain köyhää podsolimaannosta ja metsämaa kilpailee taloudellisesti viljelymaan kanssa monin paikoin. Suomessa maanviljelyä ja satojenmuodostumisia rajoittavat ilmastolliset tekijät, kuten mm. verrattain lyhyt kasvukausi, verrattain alhaiseksi jäävä tehoisa lämpösumma, sadonkorjuun aikaan epäsuotuisasti sijoittuvat syyssateet, hallanvaara ja verrattain kylmä talvi, joka rajoittaa satoisampien syyslajikkeiden hyödyntämistä. Näitä kompensoivat kesän pitkät päivät, sillä viljelykasvit saavat runsaasti energiaa auringosta vuorokaudessa. Golfvirta pitää Suomen leveysasteeseen nähden lämpimänä.


title: Suomen maatalous

text: Suomessa talvi puhdistaa pellot taudeista ja tuholaisista.


title: Suomen maatalous

text: Suomessa oli maatiloja ja puutarhayrityksiä 52 775 kappaletta vuonna 2014. Viimeisen vuosikymmenen aikana tilojen määrä on vähentynyt, keskikoko kasvanut ja työntekijöiden määrä tilaa kohti vähentynyt. Vuosien 2000 ja 2007 välillä maatilojen (ml. puutarhayritykset) määrä on laskenut 13 516 yrityksellä (16,5 %). Samassa ajassa maatiloilla töitä tekevien henkilöiden määrä on vähentynyt 184 420:stä 144 214:ään (21,8 %). Maatilojen keskipeltoala oli vuonna 2012 38,9 hehtaaria.


title: Suomen maatalous

text:
Viljelykäytössä olevaa maatalousmaata on noin 2 295 000 hehtaaria (2008). Eniten Suomessa viljellään nurmikasveja. Tärkeimmät viljakasvit ovat ohra (614 000 ha), kaura (376 000 ha), vehnä (220 300 ha) ja ruis (24 000 ha). Muita yleisiä kasveja ovat rypsi (53 200 ha), peruna (26 500 ha), ruokohelpi (20 700 ha), kumina (17 500 ha) ja sokerijuurikas (13 600 ha). Suomi on yksi maailman suurimmista kauran tuottajamaista ja viejistä.
Karjataloudessa eniten tuotetaan maitoa (2 287 miljoonaa litraa vuonna 2007), josta pieni osa jalostetaan muun muassa voiksi ja juustoksi. Maidon tuotantomäärät ovat laskeneet n. 6 prosenttia vuodesta 2003 lähtien. Lihatuotteista merkittävimmät vuonna 2007 olivat sianliha (213 miljoonaa kiloa), siipikarja (95 miljoonaa kiloa) ja naudanliha (88 miljoonaa kiloa). Sianlihan ja siipikarjan tuotanto on noussut vuodesta 2000 lähtien. Siipikarjan tuotantomäärät ovat ohittaneet supistuneen naudanlihan tuotannon vuonna 2006. Myös kananmunat (57 miljoonaa kiloa) ovat merkittävä osa tuotantoa. Poronhoidon merkitys elinkeinona on suurin Pohjois-Suomen syrjäisimmissä ja harvaan asutuissa kunnissa. Suomen alkuperäisistä tuotantoeläinten maatiaisroduista maatiaissika on kuollut sukupuuttoon. Nautarodut ovat uhanalaisia; puhdasrotuista itäsuomenkarjaa ja pohjoissuomenkarjaa on vain 350 lehmää kumpaakin. Suomenhevonen väheni maatalouden koneellistumisen myötä. Maatiaiskanoja on noin 1500.


title: Suomen maatalous

text: Noin 8 % Suomen maatiloista on luomutuotannossa (2014). Osuus on lisääntynyt viime vuosina. Kylmän talven vuoksi torjunta-aineita ei tarvita yhtä paljon kuin lämpimämmissä maissa. Toisaalta pohjoisen havumetsävyöhykkeen kasvukauden lyhyys rajoittaa sadot päiväntasaajaan läheisemmistä maista. Karun podsolimaannoksen vuoksi lannoitteita käytetään runsaasti.


title: Suomen maatalous

text: Navettojen yksikkökoot ovat kasvaneet. Seinäjoen Ylistaron alueella sijaitsee Suomen suurin navetta, jossa on tilaa 600 lehmälle.


title: Suomen maatalous

text: Ennusteissa on arveltu vallitsevan trendin jatkuvan eli Suomessa sijaitsevien maatilojen määrän pienenevän ja koon kasvavan. Tällöin tuotanto pysyisi suunnilleen nykyisellä tasolla. Toisaalta on esitetty monien maatilojen sivutoimien laajenevan perinteisestä metsätaloudesta muun muassa maatilamatkailuun.


title: Suomen maatalous

text: Monivuotisen maustekasvin kuminan viljely on yleistynyt Suomessa ja Suomi tuottaa yli neljänneksen maailman kuminasta. Kuminan viljely tasaa viljelyn riskejä ja se on yhtä kannattavaa tai kannattavampaa kuin viljan viljely.


title: Suomen maatalous

text: Maa- ja elintarviketalouden tutkimuskeskuksen mukaan ilmaston lämpeneminen aiheuttaa Suomessa viljelyrajojen siirtymistä pohjoiseen, kasvukausien pitenemistä ja satojen paranemista lähivuosikymmeninä. Esimerkiksi rypsin viljelyala on 8,5-kertaistunut aikavälillä 1995–2007, ja rapsi- ja vehnäpellotkin ovat kasvaneet tuntuvasti. Samalla kuitenkin tuholaisten, kuivuuden ja kasvitautien haitallisten vaikutusten uskotaan kasvavan ilmaston lämmetessä. Rapsi on vähitellen syrjäyttämässä pienempisatoista rypsiä.


title: Suomen maatalous

text: Runsassatoisten rehukasvien rehumaissin ja sinimailasen viljely voivat yleistyä.


title: Suomen maatalous

text: Eri viljelykasveista voidaan ottaa käyttöön myöhäisempiä, pidemmän kasvukauden vaativia lajikkeita. Myöhäisemmät lajikkeet tietävät viljelijöille suurempia satoja. Keväistä on tullut liian kuivia ja syksyistä liian märkiä. Lisäksi viljelyä haittaavat rankemmiksi tulleet sateet.


title: Suomen maatalous

text: Vuonna 2017 kuminan viljelyala oli 24 000 hehtaaria. Vuonna 2017 rapsin viljelyala oli 37 000 hehtaaria, mikä on ohittanut rypsin 28 500:n hehtaarin viljelyalan. Härkäpavun viljelyala oli vuonna 2017 perunaa vastaava noin 22 000 hehtaaria. Härkäpapua siis viljellään jo perunaa vastaavalla alalla.


title: Suomen maatalous

text: Suomen liittyessä EU:hun neuvotteluiden keskeinen osa oli maatalouden asema. Ennen EU-jäsenyyttä suomalaisten viljelijöiden elintaso pyrittiin turvaamaan kansallisen hinta- ja tukipolitiikan avulla. Viljelijöiden saamat tuottajahinnat olivat lähes kaksinkertaiset EU:ssa maksettuihin tuottajahintoihin verrattuna. Kotimaisten tuotteiden kysyntä turvattiin tuontirajoituksilla, ja mahdollinen ylituotanto vietiin vientitukien turvin ulkomaille. Jäsenyysneuvotteluissa Suomi vaati koko maata pohjoisen tuen sekä epäsuotuisten alueiden tuen (LFA) piiriin. Tämä hyväksyttiin vain maan pohjoisosan osalta, lisäksi Suomi sai luvan maksaa sopeutumista helpottavaa siirtymäkauden tukea viiden vuoden ajan. Jäsenyyden myötä maataloustuotteiden markkinahinnat laskivat. Maataloustuotanto ei silti romahtanut. Siirtymäkauden jälkeen viljelijät saavat suoraa tulotukea, jota ei ole sidottu korkeisiin tuottajahintoihin.


title: Victor Adler

text: Victor Adler (24. kesäkuuta 1852 Praha – 11. marraskuuta 1918 Wien) oli itävalta-unkarilainen sosialistipoliitikko, Itävalta-Unkarin sosiaalidemokraattisen puolueen puheenjohtaja.


title: Victor Adler

text: Hänestä tuli keisarinvallasta luopuneen Itävallan ensimmäisen tasavallan ensimmäinen ulkoasiainministeri Karl Rennerin hallituksessa, mikä aloitti 30. lokakuuta 1918.


title: Victor Adler

text: Adlerin kokoaman Itävallan työväenpuolueen puolueohjelma on ollut perustana Suomen sosialidemokraattisen puolueen Forssan ohjelmalle 1903–1952.


title: Victor Adler

text: Victor Adlerin poika Friedrich Adler oli myös sosiaalidemokraattinen poliitikko, joka kuitenkin muistetaan parhaiten Itävallan pääministeri Karl von Stürgkhin murhasta vuonna 1916.


title: Octavia E. Butler

text: Octavia Estelle Butler (22. kesäkuuta 1947 – 24. helmikuuta 2006) oli yhdysvaltalainen tieteiskirjailija, joka voitti urallaan monia palkintoja. Hänen tuotannostaan on suomennettu ainoastaan "Xenogenesis"-trilogia.


title: Octavia E. Butler

text: Octavia Butler syntyi 22. kesäkuuta 1947 Kalifornian Pasadenassa. Hänen isänsä, kengänkiillottaja Laurice, kuoli Butlerin ollessa vasta pieni lapsi, ja hänen äitinsä työskenteli sisäkkönä elättääkseen sekä tyttärensä että tämän isoäidin. Perhe eli etnisesti monimuotoisessa naapurustossa eikä Butler koskaan kokenut rotuerottelun ankarimpia puolia. Monet Butlerin lapsuusmuistoista olivat itse asiassa tarinoita, joita hänen äitinsä ja isoäitinsä kertoivat hänelle.


title: Octavia E. Butler

text: Butler oli hyvin ujo kouluympäristössä ja omien sanojensa mukaan haaveilija. Nämä tekijät yhdessä hänen lukihäiriönsä kanssa vaikeuttivat hänen koulunkäyntiään huomattavasti. Hän kuitenkin päihitti lukihäiriönsä ja alkoi kirjoittaa 10-vuotiaana paetakseen sekä yksinäisyyttään että tylsyyttä. Hänen kiinnostuksensa tieteiskirjallisuuteen heräsi hänen ollessaan 12-vuotias.


title: Octavia E. Butler

text: Ystävät ovat myöhemmin kuvailleet Butleria hyvin huumorintajuiseksi naiseksi, joka tarkkaili mielellään ihmisluontoa. Itse Butler on sanonut: ”Olen 53-vuotias kirjailija, joka muistaa olleensa 10-vuotias kirjailija ja odottaa olevansa joku päivä 80-vuotias kirjailija. Olen myös epäsosiaalinen – erakko Seattlen keskellä – koska haluan, pessimisti jos en pidä varaani, feministi, musta, entinen baptisti, ja ristiriitainen yhdistelmä kunnianhimoa, laiskuutta, epävarmuutta, varmuutta ja määrätietoisuutta.”


title: Octavia E. Butler

text: Butler valmistui vuonna 1968 Pasadena Cityn collegen taidepuolelta, josta hän siirtyi California State Universityyn ja University of Californiaan Los Angelesiin. Kouluaikoinaan hänellä oli monia sekalaisia työpaikkoja, ja hän vietti aikaa seuraamalla miten biologian, fysiikan ja genetiikan tutkiminen edistyi.


title: Octavia E. Butler

text: Butlerin ensimmäinen tarina "Crossover" ilmestyi vuonna 1971 Clarion-antologiassa, mutta seuraavan viiden vuoden aikana hänen onnistui myydä vain yksi tarina. Hänen varsinainen kirjailijan uransa alkoi vuonna 1976 "Patternist"-sarjan ensimmäisen osan myötä. Butler on voittanut useita palkintoja uransa aikana ja oli ensimmäinen tieteiskirjailija, joka sai MacArthur-säätiön Genius-apurahan vuonna 1995.


title: Octavia E. Butler

text: Butler kuoli 24. helmikuuta 2006 kaaduttuaan ja lyötyään päänsä jalkakäytävään kotinsa edustalla Seattlessa tai saatuaan sydänkohtauksen.


title: Octavia E. Butler

text: Carl Brandon Society perusti Butlerin muistoksi stipendirahaston, joista ensimmäiset jaettiin vuonna 2007. Vuosittaisen apurahan tarkoituksena on mahdollistaa värillisten kirjoittajien osallistuminen siihen Clarionin työpajaan, jossa Butlerkin aikoinaan oli.


title: Octavia E. Butler

text:
Hänen teoksiinsa kuuluvat seuraavat nimikkeet:
"Voitti:""Ehdolla:"


title: Richard Heuberger

text: Richard Franz Joseph Heuberger (18. kesäkuuta 1850 – 28. lokakuuta 1914) oli itävaltalainen säveltäjä ja musiikkikriitikko. Hän syntyi Grazissa ja aloitti musiikinopintonsa 26-vuotiaana Robert Fuchsin johdolla. Heubergerin tuotantoon kuuluu oopperoita, operetteja, baletteja, orkesterimusiikkia, kuoroteoksia ja lauluja.


title: Franco Alfano

text: Franco Alfano (8. maaliskuuta 1875 – 27. lokakuuta 1954) oli italialainen säveltäjä ja pianisti.


title: Franco Alfano

text: Alfano syntyi Posillipossa vuonna 1875. Hän opiskeli pääasiassa Napolissa. Myöhemmin hän jatkoi opintojaan Leipzigissä. Alfano sävelsi ensimmäisen oopperansa, "Mirandan" vuonna 1896. Vuodesta 1918 lähtien hän työskenteli Bolognan ja vuodesta 1923 lähtien Torinon konservatoriossa. Vuonna 1926 Alfano viimeisteli Giacomo Puccinin keskeneräiseksi jääneen oopperan "Turandot". Alfano kuoli Sanremossa vuonna 1954.


title: Franco Alfano

text: Alfano sävelsi pääasiassa oopperoita, mutta hänen tuotantoonsa kuuluu myös muun muassa sinfonioita ja kamarimusiikkia.


title: Alex Chandon

text:
Alexander Chandon (s. 3. marraskuuta 1968) on brittiläinen ohjaaja, joka tunnetaan lähinnä elokuvasta "Cradle of Fear".
Elokuvan pääosassa nähtiin Cradle of Filth yhtyeen laulaja Dani Filth. Tämä ei kuitenkaan ole Chandonin ainoa ohjaustyö, vaan Chandon on ohjannut myös sellaisia, tietyissä piireissä kulttimaineeseenkin nousseita teoksia, kuten Pervirella ja Bad Karma, joka kostuu kokoelmasta Chandonin lyhytelokuvia.


title: Alex Chandon

text: Lisäksi Chandon on ohjannut myös useampia Cradle of Filthin musiikkivideoita, kuten koko "Pandaemonaeon"-videon.


title: Chūhei Nanbu

text: Chūhei Nanbu (, ) oli japanilainen yleisurheilija ja olympiavoittaja. Hän on ainoa urheilija, jolla on samanaikaisesti ollut hallussaan sekä pituushypyn että kolmiloikan maailmanennätykset.


title: Chūhei Nanbu

text: Amsterdamin kesäolympialaisissa vuonna 1928 Nanbu oli neljäs kolmiloikassa (maanmies Mikio Oda otti kultaa) ja yhdeksäs pituushypyssä sekä osallistui Japanin joukkueessa 4 x 100 metrin viestiin.


title: Chūhei Nanbu

text: 27. lokakuuta 1931 Tokiossa Nanbu hyppäsi pituutta 798 senttiä ja paransi entistä ennätystä viidellä sentillä. Tämä pysyi maailmanennätyksenä aina Jesse Owensin vuonna 1935 hyppäämään legendaariseen 813 senttiä kantaneeseen hyppyyn asti. Japanin-ennätyksenä tulos säilyi 39 vuoden ajan.


title: Chūhei Nanbu

text: Vuoden 1932 olympialaisissa Nanbu oli suosikki molemmissa pituussuuntaisissa hypyissä. Pituushypyssä kipeä selkä vaivasi Nanbua ja hän jäi pronssille. Kaksi päivää myöhemmin kolmiloikassa Nanbu kuitenkin otti kultaa ja teki uuden maailmanennätyksen 15,72 m. Näin ollen hänellä oli samanaikaisesti sekä pituushypyn että kolmiloikan ennätykset. Kolmiloikan ennätyksen rikkoi Jack Metcalfe vuonna 1935.


title: Chūhei Nanbu

text: Urheilu-uransa jälkeen Chūhei Nanbu oli urheilutoimittajana Mainichi shinbun -lehdessä. Hän toimi myös Japanin yleisurheiluliiton päävalmentajana ja Japanin joukkueen johtajana vuoden 1964 Tokion olympialaisissa.


title: Chūhei Nanbu

text: Nanbu kuoli 93-vuotiaana keuhkokuumeeseen.


title: Kauhuelokuva

text: Kauhuelokuva on elokuvan lajityyppi, jonka päätarkoituksena on herättää katsojassa pelon ja kauhun tunnetta. Kauhuelokuville tyypillisiä elementtejä ovat erilaiset yliluonnolliset ilmiöt ja hirviöhahmot, kuten kummitukset, kuolemaan liittyviä teemoja, vampyyrit, zombit, demonit ja sarjamurhaajat.


title: Kauhuelokuva

text: Kauhuelokuva sai alkunsa jo 1800-luvun lopulla, ja se on saanut vaikutteita erityisesti goottilaisista romaaneista. Varhaisimpina klassikoina pidetään saksalaisia "Tri Caligarin kabinettia" ja "Nosferatua" 1920-luvun alusta, mutta termiä ”kauhuelokuva” alettiin käyttää vasta 1930-luvulla, kun Universal Pictures julkaisi useita lajityyppiä edustaneita elokuvia.


title: Kauhuelokuva

text: Kauhuelokuva on ollut erityisesti nuorten suosiossa, vaikka monet kauhuelokuvat ovat pienellä budjetilla tehtyjä niin sanottuja b-elokuvia. Kauhuelokuva on usein herättänyt myös pahennusta, ja monet kauhuelokuvat ovat joutuneet sensuurin kohteeksi. Lajityypin elokuvien kuvasto on usein väkivaltaista, minkä vuoksi niitä on pidetty raaistavina.


title: Kauhuelokuva

text: Kauhuelokuva on elokuvan lajityyppi, jonka tarkoituksena on tuottaa katsojassa kauhun ja pelon tunteita. Kauhuelokuvassa käytetään hyväksi makaabereita asioita ja kerrontaa, jossa on jännitystä, yllätyksiä ja kauhutehosteita. Muutkin väkivaltaiset elokuvat, kuten sota-, katastrofi- ja rikoselokuvat voivat herättää ahdistusta ja pelkoa. Kauhuelokuvassa pelko on kuitenkin yleensä syvempää ja henkilökohtaisempaa. Yksi keskeisimmistä pelon aiheuttajista on kuolemanpelko, joka voi kohdistua sekä fyysiseen kuolemaan että yliluonnolliseen sielun joutumiseen ikuiseen kadotukseen. Kauhuelokuvissa on usein hirviöhahmo, jonka tavoitteena on ihmishahmon tuhoaminen.


title: Kauhuelokuva

text: Kauhuelokuvalle läheisiä lajityyppejä ovat fantasia- ja jännityselokuva. Kauhuelokuvassa saattaa olla samanlaisia mielikuvituksellisia teemoja kuin fantasiaelokuvassakin, mutta kauhu eroaa fantasiasta juuri makaaberien ainesten vuoksi. Fantasiaelokuvan tarina on yleensä humoristisempi. Jännityselokuvaan verrattuna kauhu on ahdistavampaa ja pelottavampaa. Jännityselokuvassa yleensä vain viitataan pelkoon eikä siinä käytetä ahdistavia elementtejä aivan yhtä paljon. Kauhuelokuva on myös verrattavissa komedia- ja pornoelokuviin, jotka myös määritellään sillä perusteella, miten ne vaikuttavat katsojaan. Esimerkiksi Linda Williams sijoittaa kauhun, pornon ja melodraaman samaan luokkaan, sillä niiden tarkoituksena on tuottaa voimakas fyysinen reaktio.


title: Kauhuelokuva

text: Tarkkojen genrerajojen vetäminen on melko vaikeata, ja kauhuelokuvakin on kehittynyt eri aikoina moneen eri suuntaan. Kauhuelokuvat voidaan jakaa useisiin alalajeihin juonikuvioidensa, asiasisältönsä tai niissä esiintyvien hirviöiden mukaan. Lisäksi kauhuelokuvat voivat muodostaa tietynlaisia sarjoja, jotka ovat suosittuja hetken ja joihin tehdään lyhyessä ajassa useita elokuvia. Niissä voidaan nähdä myös genresekoituksia, jotka lainaavat elementtejä muista lajityypeistä, ja tietyille elokuvastudioille sekä -ohjaajille ominaisia tyylejä. Kauhuelokuvat voidaan jakaa esimerkiksi seitsemään alalajiin:


title: Kauhuelokuva

text: Yksittäistä kauhuelokuvaa saattaa olla vaikeaa luokitella tiettyyn alagenreen. Monet voidaan sijoittaa useampaan alaluokkaan. Lisäksi monet elokuvat lainaavat aineksia myös muista genreistä. Tieteiskauhu ja kauhukomediat ovat yleisiä sekoituksia, mutta kauhuelokuvat voivat sisältää aineksia myös esimerkiksi lännenelokuvista.


title: Kauhuelokuva

text: Ihmiskunnan taistelu pahuutta vastaan on yleinen teema kirjallisuushistoriassa, ja jo varhaisissa kirjallisissa teoksissa on mukana suuri taistelu hyvän ja pahan välillä. Esimerkiksi babylonialaisessa "Gilgameš"-eepoksessa ja Homeroksen "Odysseiassa" on taisteluja hirviöitä vastaan. "Raamatussa" esiintyy monia hirviöitä, ja siinä käydään lopullinen taistelu pahuuden ruumiillistumaa, Saatanaa, vastaan. Muita julmia kuvauksia on esimerkiksi "Tuhannen ja yhden yön tarinoissa", Dante Alighierin "Jumalaisessa näytelmässä" ja Giovanni Boccaccion "Decameronessa".


title: Kauhuelokuva

text: Pelko ja demonit nousivat kirjallisuuden keskusteemoiksi Englannissa 1700-luvulla. Ensimmäiseksi goottilaiseksi romaaniksi lasketaan Horace Walpolen "Otranton linna" vuodelta 1764. Walpole sai lukuisia seuraajia, ja 1700-luvun lopussa Ann Radcliffe vakiinnutti viidessä romaanissaan goottilaisen kauhuromantiikan erityispiirteet: rappeutuvat linnat, sumuiset maisemat, julmat rikokset ja yliluonnollisten tapahtumien järkiperäistäminen. Radcliffen ohella 1700-luvun lopulla vaikutti Matthew Lewis, jonka romaani "Munkki" (1796) oli merkittävä pahuuden tutkielma. Vuonna 1818 ilmestyi yksi lajityypin merkittävimmistä teoksista, Mary Shelleyn "Frankenstein".


title: Kauhuelokuva

text: Goottilainen romaani vaikutti suuresti eurooppalaiseen ja yhdysvaltalaiseen kirjallisuuteen. Erityisesti demoniset kauhuainekset kehittyivät edelleen brittiläisten Charles Dickensin, Sheridan Le Fanun ja Oscar Wilden teoksissa. Yhdysvaltalaisen Edgar Allan Poen kertomukset vaikuttivat myöhemmin paljon useisiin elokuviin. Muita 1800-luvun merkittäviä romantiikan ajan kirjailijoita, joiden romaaneissa oli kauhuaineksia, olivat E. T. A. Hoffmann, Heinrich von Kleist, Victor Hugo ja Alexandre Dumas. 1800-luvun merkittävimpiä kauhuromaaneja olivat Wilden "Dorian Grayn muotokuva", Robert Louis Stevensonin "Tohtori Jekyll ja Mr. Hyde" ja Bram Stokerin "Dracula". Stoker synnytti uuden kauhun alalajin, kun hän yhdisti romaanissaan kansanperinteen moninaiset vampyyriuskomukset kokonaisuudeksi.


title: Kauhuelokuva

text: 1900-luvun alussa H. P. Lovecraft kehitti Cthulhu-taruston, mutta hänen vanhahtava kielensä ei ole kuitenkaan houkutellut elokuvantekijöitä. Lovecraft ei ollut kovinkaan suosittu elämänsä aikana, mutta hänen tyylinsä on vaikuttanut moniin myöhempiin kauhukirjailijoihin, kuten Ramsey Campbelliin, Clive Barkeriin ja Stephen Kingiin. Kauhusarjakuva syntyi 1950-luvulla, kun EC Comics julkaisi tarinoita, joiden keskiössä olivat kauhu ja oudot tapahtumat.


title: Kauhuelokuva

text: Teatteritaiteessa on käytetty kauhuelokuvalle tyypillisiä julmia aineksia jo kreikkalaisessa tragediassa. Kauhutragedia oli suosittua erityisesti italialaisen renessanssin aikana. William Shakespearen näytelmissä on runsaasti yliluonnollisia aineksia: "Macbethissä" on noitia ja kummituksia, verisen "Titus Andronicuksen" tarinaan kuuluu raiskaus ja kannibalismia, ja "Myrskyn" pääosassa on taikuri, joka hallitsee henkiä.


title: Kauhuelokuva

text: Saksassa Friedrich Schillerin, Johann Wolfgang von Goethen ja August von Kotzebuen näytelmissä on monia kauhuun viittaavia aineksia, esimerkiksi Goethen "Faustissa". Ranskassa syntyi 1800-luvulla Grand Guignol -teatteri, joka erikoistui julmuuksien esittämiseen.


title: Kauhuelokuva

text: Kuvataiteesta kauhuelokuviin ovat vaikuttaneet Hieronymus Boschin ja Pieter Brueghel vanhemman helvettinäyt, Salvator Rosan ja Francisco de Goyan noitahahmot, Giovanni Battista Piranesin kidutusvankilat ja Henry Fuselin painajaiskuvat.


title: Kauhuelokuva

text: Saksalaiset ekspressionistiset mykkäajan kauhuelokuvat saivat ulkoasunsa erityisesti Arnold Böckliniltä ja Caspar David Friedrichin romanttis-mystisistä maisemista. Kauhuelokuville tyypillistä valaistusta, jonka hallitsevina osatekijöinä ovat vahvat varjot, pystysuoraan lankeava valo ja pimeys, käytettiin myös chiaroscuro-tyylissä (valohämy), esimerkiksi Caravaggion makaabereissa esityksissä.


title: Kauhuelokuva

text: Belgialaisen Antoine Wiertzin työt ovat selkeitä kauhuelokuvakuvaston edeltäjiä. Wiertzin maalauksissa kuvataan esimerkiksi, miten elävänä haudattu pyrkii ylös arkustaan ruton uhrien joukossa. Wiertz kuvasi kauheuksia pikkutarkalla realistisella tyylillä.


title: Kauhuelokuva

text: Kauhuelokuvan historia on käytännössä yhtä pitkä kuin elokuvataiteen historiakin. Ensimmäisenä kauhuelokuvana voidaan pitää Georges Méliès’n "Le Manoir du diablea", joka esitettiin jouluaattona 1896 Pariisissa. Kaksi minuuttia kestävässä elokuvassa näkyy muun muassa suuri lepakko, joka muuttuu Mefistofeleeksi, luurankoja, kummituksia ja noitia. Méliès teki muitakin varhaisia kauhuelokuvia, ja hän käytti myös elokuvahistorian ensimmäisiä erikoistehosteita. Keskeyttämällä kuvauksen ja aloittamalla sen uudestaan Méliès pystyi hävittämään ihmisiä kuvasta. Brittiläinen George Albert Smith puolestaan kehitti kaksoisvalotustekniikan, jonka ansiosta elokuvaan pystyi luomaan kummitusmaisia hahmoja.


title: Kauhuelokuva

text: Monet ensimmäisistä kauhuelokuvista olivat tummia ja surrealistisia. Niiden visuaaliseen asuun olivat vaikuttaneet ekspressionistiset taidemaalarit ja kerrontaan Grand Guignol -teatterien tarinat. 1900-luvun alussa kauhuelokuvia tehtiin monien klassisten teosten pohjalta. Victor Hugon "Pariisin Notre-Damen" päähenkilöstä Quasimodosta tuli myös ensimmäisen pitkän kauhuelokuvan hirviö ranskalaisessa elokuvassa "Notre-Dame de Paris" vuodelta 1911. Mary Shelleyn "Frankensteinista" sovitettiin ensimmäinen elokuvaversio vuonna 1910. Muita kirjallisia teoksia, joita hyödynnettiin varhaisissa kauhuelokuvissa, olivat Arthur Conan Doylen "Baskervillen koira", Robert Louis Stevensonin "Tohtori Jekyll ja Mr. Hyde", Edgar Allan Poen novellit, Oscar Wilden "Dorian Grayn muotokuva" ja H. G. Wellsin "Tohtori Moreaun saari".


title: Kauhuelokuva

text: Saksassa kauhuelokuvasta tuli vakavasti otettava lajityyppi, kun "Tri Caligarin kabinetti" ilmestyi vuonna 1920. Sen jälkeen saksalainen ekspressionismi tuotti monia varhaisen kauhuelokuvan klassikoita. F. W. Murnau ohjasi esimerkiksi elokuvat "Der Januskopf" (1920) ja vampyyriklassikon "Nosferatu" (1922). "Nosferatu" oli ensimmäinen suuren tuotannon vampyyrielokuva. Sen päähenkilö oli kreivi Orlock, jonka rottamainen hahmo oli paljon uskollisempi monien kansantarinoiden vastenmielisille vampyyrihahmoille kuin myöhemmät "Dracula"-sovitukset.


title: Kauhuelokuva

text: Mykkäelokuvan kaudella Hollywoodissa ei syntynyt vielä kauhuklassikoita. Yhdysvalloissa kauhun hyväksyntään vaikutti kuitenkin ensimmäinen kauhuelokuvatähti Lon Chaney, Sr., joka tunnettiin nimellä ”tuhansien kasvojen mies”. Lisänimen hän oli saanut maskeeraus- ja näyttelijätaidoistaan. Chaneyn tunnetuin elokuva oli "Suuren oopperan kummitus" (1925), joka kertoi Pariisin oopperan kostonhaluisesta säveltäjästä ja kummituksesta.


title: Kauhuelokuva

text: Äänielokuva mullisti elokuvamaailman, ja samalla se vaikutti suuresti myös kauhuelokuvan kehitykseen. Kauhuelokuvat olivat 1920-luvulla visuaalisia ja usein tunnelmaltaan unenomaisia. Ääni toi kuitenkin uuden ulottuvuuden kauhuun, kun hirviöiden karjunnalla, musiikilla ja muilla äänillä pystyttiin luomaan tunnelmaa ja pelon odotusta.


title: Kauhuelokuva

text: Kauhuelokuva menestyi hyvin 1930-luvulla. Keskikokoisella budjetilla tehty Tod Browningin ohjaama "Dracula" (1931) oli Universal Picturesille suuri menestys. Termiä ”kauhuelokuva” käytettiin ensimmäisen kerran, kun tuotantoyhtiö ilmoitti Draculan suosion jälkeen tekevänsä lisää kauhuelokuvia. Draculan jälkeen Universal alkoi tuottaa valkokankaalle Mary Shelleyn "Frankensteinia". Elokuvan ohjaajaksi valittiin James Whale ja nimirooliin Boris Karloff. "Frankenstein" sai vuoden 1931 ennakkonäytöksissä katsojat kirkumaan ja pyörtymään, minkä jälkeen Universal leikkasi elokuvasta kohtauksia. Whale ohjasi elokuvalle myös jatko-osan "Frankensteinin morsian" (1935). Universalin hirviöelokuvien sarjaan kuuluivat lisäksi "Muumio" (1932) ja "Ihmissusi" (1941). "Ihmissuden" kuvasto ja symboliikka vakiintuivat myöhemmin ihmissusia käsittelevien elokuvien osaksi.


title: Kauhuelokuva

text: Universalin menestyksen siivittämänä muutkin tuotantoyhtiöt kiinnostuivat kauhuelokuvista. Fredric March voitti elokuvasta "Tri Jekyll & Mr. Hyde" (1931) ensimmäisen kauhuelokuvan saaman Oscar-palkinnon. Ensimmäinen laajaan levitykseen päässyt värillinen kauhuelokuva oli "Vahakabinetin arvoitus" (1935).


title: Kauhuelokuva

text: Hollywood-elokuva jakautui 1940-luvulle tultaessa a- ja b-elokuviin. Jälkimmäisillä oli pienet budjetit, ja niiden mainostukseen käytettiin vain vähän rahaa. Kauhuelokuvat olivat yleensä b-elokuvia, sillä niiden katsojamäärät olivat ylitarjonnan takia selvästi pienentyneet 1930-luvun huippuvuosista. Monet kauhuohjaajista, kuten Browning ja Whale, jäivät suurien tuotantoyhtiöiden ulkopuolelle. Samalla kun yhdysvaltalainen kauhuelokuvatuotanto hiipui, Britanniassa kauhuelokuvat kiellettiin. Brittiläiset viranhaltijat vetosivat siihen, että ihmisten ei tarvinnut nähdä toisen maailmansodan kauhujen lisäksi kauhua enää elokuvissa.


title: Kauhuelokuva

text: Suuret tuotantoyhtiöt tekivät lähinnä vain pehmeitä kauhuelokuvia, joissa ei ollut voimakkaita pelottavia elementtejä, kuten "Suuren oopperan kummitus" (1943), jonka tähtenä oli Claude Rains, ja "Dorian Grayn muotokuva" (1945), josta Angela Lansbury oli Oscar-ehdokkaana. Monissa b-elokuvissa näyttelivät Bela Lugosi ja Boris Karloff. RKO:n tuottaja Val Lewton tuotti yksitoista merkittävää b-luokan kauhuelokuvaa, joista ensimmäinen oli "Kissaihmiset" (1942). Lewtoninkaan elokuvat eivät aiheuttaneet voimakasta kauhun tunnetta vaan lähinnä pientä ahdistusta varjojen ja vihjausten avulla.


title: Kauhuelokuva

text: Kauhuelokuvat vakiintuivat 1950-luvulla b-elokuviksi. Vuosikymmenen aikana syntyi monia pienempiä elokuvastudioita, jotka tuottivat halpoja eksploitaatioelokuvia, joita markkinoitiin voimakkaasti suuren voiton takaamiseksi. Suuret elokuvastudiot keskittyivät uusien tekniikoiden, kuten värielokuvan, hyödyntämiseen ja vastaamaan television haasteeseen. Suuret elokuvatähdet esiintyivät pääasiassa eeppisissä elokuvissa ja musikaaleissa, ja monet Universalin valtakauden kauhunäyttelijöistä olivat jo kuolleet tai eivät olleet enää pinnalla. Kauhuelokuvien pääyleisö oli teinit, joiden ansiosta kauhugenre oli edelleen tuottoisa. 1950-luvulla drive-in-teatterit yleistyivät ja monet teini-ikäiset sekä nuoret vanhemmat kävivät niissä. Pienet elokuvayhtiöt, joista menestynein oli American International Pictures, tuottivat monia suoraan teini-ikäisille suunnattuja kauhuelokuvia.


title: Kauhuelokuva

text: Kauhuelokuva kärsi myös tieteiselokuvan syntymisestä. Ihmiset alkoivat kiinnostua yhä enemmän avaruuslennoista, ja kylmä sota synnytti ydinsodan uhan. Lisäksi Roswellin tapaus ja muut ufo-havainnot puhuttivat ihmisiä. Tieteisfiktio oli suosittua jo 1930- ja 1940-luvuilla, mutta se keskittyi lähinnä kioskikirjallisuuteen ja sarjakuviin, kunnes elokuvatekniikan kehittyminen mahdollisti tieteisfiktion siirtymisen myös valkokankaalle. Ensimmäiset tieteiselokuvat olivat toiveikkaita, kuten "Matka kuuhun" vuodelta 1950. Pian lajityyppi yhdistyi kuitenkin kauhun kanssa, ja niin syntyivät ensimmäiset tieteiskauhuelokuvat, kuten "Yön pedot" (1954) ja "Ruumiinryöstäjät" (1955).


title: Kauhuelokuva

text: Tieteiskauhussa luotiin vetypommitestien aikana monia jättiläismäisiä mutanttihirviöitä, joita nähtiin myös "Yön pedoissa". Japanissa kehitettiin 1950-luvun tunnetuin jättiläishirviö, Godzilla, joka esiintyi ensimmäisen kerran valkokankaalla elokuvassa "Godzilla" (1954). "Mustan laguunin hirviö" (1954) oli 1950-luvun merkittävin yhdysvaltalainen hirviöelokuva, ja sen eläinhirviöstä tuli lopulta myöhempi lisäys Universalin 1930- ja 1940-lukujen hirviögalleriaan.


title: Kauhuelokuva

text: Elokuvateollisuudessa kehitettiin myös monia uusia ideoita ja temppuja, joilla yritettiin houkutella yleisöä. Ensimmäinen merkittävä kolmiulotteinen elokuva oli kauhuelokuva "Vahakabinetti" (1953). Tuottaja-ohjaaja William Castle käytti temppuja useissa elokuvissaan: esimerkiksi elokuvan "The Tingler" aikana teatterin istuinten alle asetetut laitteet antoivat pienen tärinän tunteen, kun hirviö oli vapaana.


title: Kauhuelokuva

text: Brittiläinen elokuvayhtiö Hammer Film Productions julkaisi vuonna 1957 elokuvan "Frankensteinin kirous", josta tuli maailmanlaajuinen menestys. Kriitikot eivät erityisemmin pitäneet elokuvasta, mutta Hammerin "Dracula" (1958) oli jopa Frankensteiniakin suurempi yleisömenestys. Pienestä brittiläisestä yrityksestä tuli maailman johtava historiallisen kauhun tuottaja, ja näyttelijät Peter Cushing ja Christopher Lee nousivat kauhuikoneiksi. Universal Pictures oli alkujaan uhannut haastaa Hammerin oikeuteen, jos "Frankensteinin kirouksen" maskeeraus muistuttaisi Universalin "Frankensteinin" maskeerausta. Hammerin menestyksen jälkeen yritykset tekivät kuitenkin yhteistyösopimuksen. Universal antoi Hammerille luvan käyttää yrityksen arkistoja, ja Hammer tekikin monia uusia versioita vanhoista elokuvahirviöistä.


title: Kauhuelokuva

text: Hammerin menestyksen myötä kauhuelokuva nousi uuteen kukoistukseen maailmanlaajuisesti. Yhdysvaltain ja Yhdistyneen kuningaskunnan ulkopuolella tehtiin vain noin 30 kauhuelokuvaa 1950-luvun alkupuoliskolla, mutta jälkipuoliskolla määrä nelinkertaistui. Elokuvahistoriallisesti merkittäviä olivat esimerkiksi ranskalaiset "Pirulliset" (1955) ja "Silmät ilman kasvoja" (1959). Samalta aikakaudelta on myös ensimmäinen kauhuelokuviin keskittynyt elokuvalehti, "Famous Monsters of Filmland", joka perustettiin 1958. Kahden seuraavan vuosikymmenen aikana lehti sai kymmenittäin seuraajia.


title: Kauhuelokuva

text:
Tunnettu jännityselokuvien ohjaaja Alfred Hitchcock teki 1960-luvulla kaksi kauhuelokuvaa. Monet hänen aiemmistakin elokuvistaan olivat jännityksen ja kauhun välimaastossa. Kuitenkin vain "Psykoa" (1960) ja "Lintuja" (1963) voidaan pitää todellisina kauhuelokuvina. "Psykosta" tuli Hitchcockin tunnetuin elokuva, ja se pystyi harvinaisella tavalla muokkaamaan lajityyppinsä temaattisia ja tyylillisiä malleja. Perinteisesti kauhuelokuva oli yhdistetty vain goottilaisiin kartanoihin ja yliluonnollisiin tapahtumiin, mutta "Psykossa" ”hirviönä” oli seksuaalinen psykopaatti ja murhapaikkana motellin suihku. Samana vuonna, kun "Psyko" ilmestyi Yhdysvalloissa, Yhdistyneessä kuningaskunnassa valmistui Michael Powellin ohjaama "Kurkistelija". Elokuvan päähenkilö on Mark Lewis, joka kuvaa tekemänsä murhat kaitafilmille. "Kurkistelija" sai kriitikkojen moitteet valmistumisvuonnaan mutta saavutti laajan arvostuksen 1980-luvulla. Hitchcockin "Linnut" mullisti kauhuelokuvan kuvastoa "Psykon" tavoin, sillä se oli ensimmäinen elokuva, jossa eläimet hyökkäsivät tietoisesti ihmisten kimppuun.
Hollywoodissa ohjaaja Roger Corman teki American International Picturesille muutamia suosittuja kauhuelokuvia Hammerin tyylillä. Kun Edgar Allan Poen teokseen pohjautunut elokuva "Vieraana kauhujen talossa" (1960) menestyi, AIP kannusti Cormania tekemään samaan tyyliin lisää elokuvia, joten hän ohjasi lopulta seitsemän Poe-filmatisointia. Hammer-elokuvista otti vaikutteita myös italialainen Mario Bava, jonka vuoden 1960 elokuva "Paholaisen naamio" on kulttiklassikko. Bava oli ensimmäinen niistä italialaisista ohjaajista, joiden tekemät kauhuelokuvat olivat selvästi roisimpia kuin brittiläiset tai yhdysvaltalaiset. Häntä seurasivat Lucio Fulci ja Dario Argento.


title: Kauhuelokuva

text: "Psykon" ohella muita 1960-luvun kauhuelokuvia, jotka vaikuttivat lajityypin tulevaisuuteen, olivat splatter-elokuvien edeltäjä, Herschell Gordon Lewisin ohjaama "Blood Feast" (1963) ja George A. Romeron "Elävien kuolleiden yö" (1968), jossa esiintyi ensimmäistä kertaa lihaa syöviä zombeja. Roman Polański ohjasi 1960-luvulla kolme merkittävää kauhuelokuvaa: "Inhon" (1965), Hammer-tribuutin "Vampyyrintappajat – anteeksi, hampaanne ovat niskassani" (1967) ja "Rosemaryn painajaisen" (1968). "Inho" oli "Psykon" vanavedessä syntynyt psykologinen ja seksuaalinen kauhuelokuva, mutta "Rosemaryn painajainen" toi goottilaisen kauhuperinteen perheidylliin. Elokuvassa Mia Farrow’n esittämä Rosemary synnyttää Saatanalle antikristuksen.


title: Kauhuelokuva

text: Polańskin "Rosemaryn painajaisen" jälkeen suuret elokuvayhtiöt alkoivat jälleen tuottaa suuren budjetin kauhuelokuvia, joissa oli myös huippunäyttelijöitä. Uusi kauhuelokuvien nousukausi kuvasti myös vuosikymmenen ilmapiiriä: 1960-luku oli ollut optimistinen seksuaali- ja kulttuurivallankumouksineen, mutta 1970-luvun alun asenteisiin vaikuttivat muun muassa Vietnamin sota ja öljykriisi. "Rosemaryn painajaisen" innoittamana tehtiin muitakin uskonnollisia aiheita käsitteleviä kauhuelokuvia, kuten "Manaaja" (1973) ja "Ennustus" (1976). "Manaaja" aiheutti runsaasti kohua, sillä se rikkoi useita Hollywoodin tabuja. Siinä riivattu tyttölapsi muun muassa tyydyttää itseään krusifiksilla ja käyttää kieltä, jota ei amerikkalaisessa valtavirtaelokuvassa ollut aiemmin kuultu. "Manaaja" on kuitenkin myös arvostettu teos, joka vaikutti suuresti siihen, että kauhuelokuva hyväksyttiin valtavirtaan. Se nosti kauhuelokuvan arvostusta samaan tapaan kuin "" oli kasvattanut tieteiselokuvan arvostusta.


title: Kauhuelokuva

text: Muita vuosikymmenen merkittäviä kauhuelokuvia olivat "Tappajahai" (1975), "Carrie" (1976) ja "Alien". "Carrien" pääosassa oli tyttö, jolla on psykokineettisiä voimia, ja elokuvan menestyksen jälkeen paranormaalit ilmiöt yleistyivät kauhuelokuvissa. "Carrien" loppukohtauksesta, jossa Carrie palaa vielä säikyttämään, tuli 1980-luvulla kauhuelokuvien paljon käyttämä lopetus. "Alien" loi populaarikulttuuriin elokuvan nimihahmon, joka on yksi tunnetuimmista avaruusolioista. Sen suunnittelijana oli surrealistitaiteilija H. R. Giger.


title: Kauhuelokuva

text: Splatter- ja slasher-alatyypit kehittyivät 1970-luvulla, jolloin tehtiin vain muutamia goottilaisten romaanien teemoihin perustuvia elokuvia. Slasherit juontavat juurensa psykologisista kauhuelokuvista, kuten "Psykosta" ja "Kurkistelijasta". Pienellä budjetilla tehty John Carpenterin "Halloween" oli alagenren tyypillisimpiä edustajia. Splatterit saivat innoituksensa 1960-luvun drive-in-teattereiden eksploitaatioelokuvista. Wes Cravenin "Viimeinen talo vasemmalla" (1972) ja "Yön silmät" (1977) sekä Tobe Hooperin "Texasin moottorisahamurhat" (1974) olivat radikaaleja elokuvia, joiden kuvastoa ei ollut aiemmin nähty elokuvissa. "Viimeisen talon vasemmalla" väkivalta oli raaempaa ja realistisempaa kuin mihin elokuvissa oli totuttu. Sitä seurasi sarja raiskausta ja kostoa käsitteleviä elokuvia. Niistä pahamaineisin on "Naisen päivä" (1978), jonka raiskauskohtaus kestää yli 40 minuuttia.


title: Kauhuelokuva

text: Muita 1970-luvulla syntyneitä tyylejä olivat italialaiset kannibaalielokuvat ja yhdysvaltalaiset blaxploitaatiot. Kannibaalielokuvat saivat innoituksensa erityisesti zombielokuvasta "Elävien kuolleiden yö". Niissä kauhun aiheuttajana ei kuitenkaan ollut zombit, vaan tiettyjen alkuasukasheimojen ihmissyöntiperinteet. Tunnetuin lajin edustajista lienee Ruggero Deodaton "Kannibaalien polttouhrit" (1980).